text:
Owa lenga ngoo osho wa pewa?
‘Otwa tambula omhepo tuu ei yomuKalunga, opo tu shiive eshi twe shi pewa oshali kefilonghenda laKalunga.’ — 1 KOR. 2:12.
1. Ovanhu vahapu ove uditile ngahelipi oinima oyo ve na?
OVANHU vahapu ova uda outumbulilo ou kutya: ‘Omunhu iho kala u wete kutya osho u na oshi na ongushu, fiyo osheshi we shi kanifa.’ Mbela ope na efiku limwe sha li she ku ningilwa? Omunhu ngeenge okwa kala e na oinima yonhumba okudja kounona waye otashi dulika a kale e na eamo lokukala ine i lenga pauyadi. Pashihopaenenwa, omunhu oo a kulila moukwaneumbo wa hepuluka otashi dulika a kwate okahetengi oinima oyo e na. Osho osha faafana novanyasha ovo molwokuhenowino tashi dulika vaha kale naanaa ve udite ko kutya oinima ilipi ya fimanenena monghalamwenyo.
2, 3. (a) Oshike osho ovanyasha Ovakriste ve na okukala va lungamena opo va dule oku shi henuka? (b) Oshike tashi dulu oku tu kwafela tu kale twa lenga osho tu na?
2 Ngeenge ou li omunyasha, tashi dulika u na omido omulongo nasha ile opo wa wanifa 20, oshike sha fimana kwoove? Ovanyasha vahapu mounyuni, ova hala okukala ve na oilonga hai futu nawa, eumbo liwa nosho yo oikwaelektronika oyo opo ya kondo. Ndele ngeenge oinima oyo oyo ashike have lipula nayo, ope na sha sha fimana osho sha kambela po, oupuna wopamhepo. Shinyikifa oluhodi, ovanhu omamiliyona kunena inava hovela nokuli okukonga oupuna wa tya ngaho. Ovanyasha ovo mwa tekulwa kovadali Ovakriste omu na okukala mwa lungama opo muha kwate okahetengi efyuululo lopamhepo olo mwa pewa kovadali veni. (Mat. 5:3) Okuhakala nolupandu otaku dulu okweetifa oilanduliko inyikifa oluhodi oyo tashi dulika i kume okukalamwenyo kwoye akushe.
3 Ashike u li omunyasha, oto dulu okukelela osho shiha ningwe. Oshike tashi dulu oku ku kwafela u kale wa lenga efyuululo loye lopamhepo? Natu ka konakoneni oihopaenenwa imwe yopaMbibeli oyo tai dulu oku tu kwafela tu mone kutya omolwashike shi li pandunge okukala twa lenga efyuululo letu lopamhepo. Oihopaenenwa oyo hatu ka konakoneni itai kwafele ashike ovanyasha ndele otai kwafele Omukriste keshe a kale a lenga oupamhepo waye.
VAMWE OVO VA LI VEHE NA OLUPANDU
4. Samuel wotete 8:1-5 okwa holola shike kombinga yovanamati vaSamuel?
4 MOmbibeli omu na omahokololo avamwe ovo va li va pewa efyuululo lopamhepo ashike ova li va dopa okuulika olupandu omolwalo. Onghalo ya tya ngaho oya li moukwaneumbo womuprofeti Samuel, oo a longela Jehova okudja kounyasha waye nokwa kala omudiinini kuYe. (1 Sam. 12:1-5) Samuel okwa li a tulila po ovanamati vaye, Joel naAbia oshihopaenenwa shiwa, osho ngeno she ke va endela nawa, ngeno ove shi landulile. Ndele ovanamati ovo kava li ve na olupandu loshihopaenenwa sha tya ngaho, nova li hava longo osho shii. Ombibeli oya ti kutya ponhele yokukala va fa xe, vo ova li hava “pengifa ouyuki.” — Lesha 1 Samuel 8:1-5.
5, 6. Oinima oya li ya endela ngahelipi ovanamati vaJosia nomutekulu waye?
5 Ovanamati vohamba Josia navo ova li va ninga sha faafana. Josia okwa tula po oshihopaenenwa sha denga mbada shokulongela Jehova. Eshi embo lOmhango yaKalunga la li la monika nokuleshelwa Josia, Josia okwa li a ninga eenghendabala da mana mo opo a tule moilonga omalombwelo aJehova. Okwa li a xulifa po elongelo loikalunga nosho yo oumhulile moshilongo, nokwa li a ladipika ovanhu va dulike kuJehova. (2 Eeh. 22:8; 23:2, 3, 12-15, 24, 25) Ovanamati kava li tuu va mona efyuululo lopamhepo li na ondilo! Lwanima, ovanamati vatatu nomutekulu waye umwe ova li va ninga eehamba, ashike kape na nande oumwe a li a ulika olupandu laasho a li a pewa.
6 Omonamati waJosia wedina Joahas okwa li a pingena po xe e li ohamba, ashike okwa li a “ninga osho inashi yuka momesho Omwene.” Okwa pangela ashike eemwedi nhatu nokudja opo Farao wokuEgipti okwa li e mu tula modolongo, na Joahas okwa fila moukwatwa. (2 Eeh. 23:31-34) Okudja opo omumwainamati Jojakim okwa pangela oule womido 11. Ashike naye ka li e na olupandu laasho a li a pewa kuxe. Omolwelihumbato lii laJojakim, Jeremia okwa xunganeka ta ti: “Ngaashi okambulu taka fudikwa, osho ta fudikwa yo.” (Jer. 22:17-19) Natango ava va ka landula ko mokupangela, omonamati waJosia Sedekia nomutekulu waye Jojakin, navo kava li va landula oshihopaenenwa shoudiinini shaJosia. — 2 Eeh. 24:8, 9, 18, 19.
7, 8. (a) Ongahelipi Salomo a hepifa efyuululo laye lopamhepo? (b) Oshilihongomwa shilipi hatu lihongo moihopaenenwa yomOmbibeli yaavo va hepifa efyuululo lavo lopamhepo?
7 Salomo okwa li ohamba oyo ya li ya pewa shihapu kuxe, David. Nonande Salomo okwa dja moukwaneumbo oo wa li u na oupamhepo muwa nokwa li e na oupamhepo muwa pehovelo lokupangela kwaye, lwanima okwa ka kanifa olupandu laasho sha yuka. Ombibeli oya ti: “Salomo eshi a kulupa, ovalikadi vaye va hongaula omutima waye okushikula ookalunga vamwe, onghee omutima waye aushe inau kala nOmwene Kalunga kaye ngaashi omutima waxe David.” (1 Eeh. 11:4) Oshidjemo, Salomo ka li vali a hokiwa kuJehova.
8 Kashi nyikifa tuu oluhodi okuuda kombinga yovalumenhu ovo va li ve na eemhito diwa dokulihonga kombinga yaJehova nokulonga osho sha yuka, ndele ove di hepifa ashike! Ndele havanyasha aveshe ovo va li ko pefimbo lOmbibeli va ninga ngaho, nokashi li ngaho kunena. Natu ka taleni koihopaenenwa imwe iwa yovanyasha vonale oyo ovanyasha Ovakriste kunena tava dulu okulandula.
OVA LI VA LENGA OSHO VA PEWA
9. Ongahelipi ovanamati vaNoa va tula po oshihopaenenwa sha denga mbada? (Tala efano pehovelo loshitukulwa.)
9 Ovanamati vaNoa ova tula po oshihopaenenwa sha denga mbada. Xe okwa li a lombwelwa a tunge onguluwato nokuya mo noukwaneumbo waye. Nopehe nomalimbililo, ovanamati vaNoa ova li va lenga okulonga ehalo laJehova, nova li va longela kumwe naxe. Mokweendela ko kwefimbo, ova li ve mu kwafela mokutunga onguluwato noku ya mo. (Gen. 7:1, 7) Mbela onguluwato oya li ya tungwa nelalakano lashike? Genesis 7:3 okwa ti kutya ova li va tula oinamwenyo monguluwato ‘opo i kale nomwenyo kombada yedu alishe.’ Ovanhu navo ova li yo va xupifwa. Molwaashi ovanamati vaNoa ova li va lenga osho va pewa okupitila muxe, ova li ve na oufembanghenda wokukaleka po ombuto yomunhu iha xule po nokutungulula elongelokalunga lashili kombada yedu la kosholwa. — Gen. 8:20; 9:18, 19.
10. Ongahelipi ovalumenhu ovanyasha vane Ovaheberi eshi va li muBabilon va ulika kutya ova lenga oshili oyo va li ve lihonga?
10 Omido omafele konima yaasho, ovanyasha Ovaheberi vane ova li va ulika kutya osho va hongwa osha fimanenena. Ovanyasha ovo Hananja, Misael, Asarja naDaniel ova li va twalwa kuBabilon mo 617 K.O.P. Ova li ve na ondjelo iwa ovalumenhu ovanyasha ovanaendunge ovo va li tava dulu okupondola noupu muBabilon. Ashike hasho va li va ninga ngaho. Eenghatu odo va li va katuka otadi ulike kutya ova li va dimbuluka efyuululo lavo, osho va li va hongwa. Aveshe vane ova li va nangekwa noupuna eshi va tula moilonga oilihongomwa yopamhepo oyo va li ve lihonga eshi va li vanini. — Lesha Daniel 1:8, 11-15, 20.
11. Ongahelipi vamwe va li va mona ouwa mefyuululo lopamhepo laJesus?
11 Oshihopaenenwa sha denga mbada shaumwe oo a ulika kutya okwa lenga efyuululo laye lopamhepo, Omona waKalunga Jesus. Jesus okwa li e lihonga shihapu kuXe nokwa li e shi lenga neenghono. Olupandu laasho a li a hongwa oli liwetikile meendjovo daye edi: “Tate e shi a longa nge, osho ashike handi shi tongo.” (Joh. 8:28) Jesus okwa li a halelela vamwe va mone ouwa mwaasho e lihonga kuXe. Okwa li a lombwela eemhunga dovanhu ta ti: “Ondi na okuudifila oilando imwe yo evangeli louhamba waKalunga, osheshi olo tuu eli [nde] li tuminwa.” (Luk. 4:18, 43) Okwa li a kwafela ovapwilikini vaye va mone kutya omolwashike vehe na okukala oshitukulwa ‘shounyuni,’ oo inau lenga oinima yopamhepo. — Joh. 15:19.
KALA WA LENGA OSHO WA PEWA
12. (a) Ongahelipi 2 Timoteus 3:14-17 a yukifwa kovanyasha vahapu kunena? (b) Ovanyasha Ovakriste ove na okulipula omapulo elipi?
12 Ngaashi ovalumenhu ovanyasha ovo twa kundafana, naave otashi dulika wa tekulwa kovadali ovo ve hole Jehova Kalunga. Ngeenge osho, otashi dulika osho Omishangwa da popya shi na sha naTimoteus tashi wapalele onghalo yoye. (Lesha 2 Timoteus 3:14-17.) Ovadali voye ovo ve ‘ku honga’ kombinga yaKalunga kashili nanghee u na oku mu hafifa. Otashi dulika ve ku honga okudja kounona woye. Nopehe nomalimbililo, osho oshe ku honga “eendunge, u xupifwe mokwiitavela Kristus Jesus” noku ku kwafela u kale wa “wana” okulongela Kalunga. Epulo la fimanenena oleli kutya, Mbela oto ka ulika ngoo olupandu laasho wa pewa? Osho otashi pula u likonakone. Lipula omapulo aa: ‘Ondi udite ngahelipi eshi ndi li oshitukulwa sheendombwedi didiinini? Ondi udite ngahelipi eshi ndi li mokati kovanhu vanini kombada yedu kunena ovo ve shiivike kuKalunga? Mbela onda lenga ngoo oufembanghenda we likalekelwa oo ndi na wokushiiva oshili?’
13, 14. Ovanyasha Ovakriste vamwe ohava hangwa komayeleko elipi, ndele omolwashike shihe li pandunge okuliyandja kuo? Yandja oshihopaenenwa.
13 Ovanyasha vamwe ovo va tekulwa kovadali Ovakriste otashi dulika vehe wete eyooloko la kula olo li li pokati koparadisa yetu yopamhepo nounyuni waSatana womilaulu. Vamwe ova yelekwa nokuli va ka tale kutya onghalamwenyo mounyuni oya tya ngahelipi. Ndele mbela oshi li ngoo pandunge okuya komesho yotuwa tai ende u tale kutya ngeenge oye ku lyata oto yahama ile nokuli ngeenge oto fi? Hasho nandenande! Sha faafana, inatu pumbwa okuya “monhata youmbwada” wounyuni ou opo tu mone oululu wawo. — 1 Pet. 4:4.
14 Gener, wokuAsia okwa tekulwa moukwaneumbo wopaKriste nokwa ninginifwa eshi a li e na omido 12. Eshi e li omunyasha weedula domulongo nasha, okwa li a yelekwa opo a ka tale kutya onghalamwenyo oya tya ngahelipi mounyuni. Okwa ti: “Onda li nda hala okukala nemanguluko olo li li mounyuni.” Gener okwa li a hovela okukala nonghalamwenyo yopavali. Eshi a li e na omido 15, okwa li a hovela okukala nonghedi yokukalamwenyo ya fa yookaume kaye vai. Okwa li ha nu sha pitilila nokutukana ngaashi ookaume kaye. Gener luhapu meumbo okwa li he uya mo kwa toka, konima eshi a dana osinuka nomaudano elongifo leenghono okokompiuta nookaume kaye. Ndele mokweendela ko kwefimbo, okwa li a hovela okudidilika kutya oinima oyo ta ningi itai mu etele ehafo. Onghalamwenyo yaye kaya li ina eityo. Okwa popya kombinga yokwaalukila kwaye meongalo a ti: “Natango ohandi hangwa komashongo mahapu, ashike itaa yelekwa nomanangeko noupuna aJehova.”
15. Oshike osho nokuli novanyasha ovo inava tekulwa kovadali Ovakriste ve na okudilonga kusho?
15 Meongalo omu na yo ovanyasha ovo inava tekulwa kovadali Ovakriste. Ngeenge ou li umwe womuvo, diladila koufembanghenda mukumwifi oo to hafele paife molwaashi wa shiiva Omushiti noto mu longele! Mounyuni omu na ovanhu omabiliyona. Onghee hano, oshi li lela enangekonoupuna okukala mokati kaavo Jehova a nanena kuye pahole nokwe va hololela oshili yOmbibeli. (Joh. 6:44, 45) Movanhu keshe 1 000 kunena omu na ashike omunhu umwe lwaapo oye e na eshiivo lashili, naave ou li umwe womuvo. Mbela osho kashitunhula kufyeni atusheni, kashi na nee mbudi kutya otwe lihonga oshili ngahelipi? (Lesha 1 Ovakorinto 2:12.) Gener okwa ti: “Aame lyelye eshi ndi shiivike kuJehova, mwene weshito alishe?” (Eps. 8:5) Omumwameme umwe naye wokoAsia okwa ti: “Ovanafikola ohava kala ve udite etumba ngeenge ve shiivike kovahongi vavo. Onghee hano, kashi li tuu oufembanghenda munene okushiivika kuJehova, Omuhongi Munenenene!”
OTO KA NINGA PO SHIKE?
16. Ehoololo lilipi li li pandunge kovanyasha Ovakriste kunena?
16 Mokutala koufembanghenda mukumwifi oo u na, omolwashike ito kala wa tokola toko shi dulife nale u kale mokati kovanhu vanini ovo va hoolola okulongifa okukalamwenyo kwavo monghedi ya yuka? Mokuninga ngaho, oto landula oshihopaenenwa shiwa shovapiya vaKalunga vonale ovadiinini. Oshi li pandunge okuninga ngaho ponhele yokulandula eendjila dovanyasha vahapu ovo tava hepifa okukalamwenyo kwavo nokave na eteelelo lonakwiiwa. — 2 Kor. 4:3, 4.
17-19. Oshike tashi dulu oku ku kwafela u kale netaleko li li pandjele lokukala wa yooloka ko kounyuni?
17 Haalushe hashi kala shipu okukala wa yooloka ko kounyuni. Ndele ngeenge owa diladila nawa kombinga yasho, oto ka mona lela kutya oshi li pandunge okukala wa yooloka ko. Oku shi faneka: Diladila kombinga yomulotoki momafiyafanepo oo haa ningwa konima yomido mbali keshe. Nopehe nomalimbililo, oku na okukala a yooloka ko koomakula vaye opo a dule oku ya poshitwa osho. Oku na okuhenuka oinima ihapu oyo tai dulu okumana po efimbo nelitulemo olo a pumbwa eshi te lideula. Shikwao vali, okukala a yooloka ko koomakula vaye otaku ke mu kwafela e lideule sha wana noku hange elalakano laye.
18 Etaleko lounyuni li na sha nonghalamwenyo ola ngabekwa. Ndele okukala netaleko la mbwalangadja, okukala wa yooloka ko kounyuni nokuhenuka oinima oyo tai dulu okunyona po ekwatafano loye naJehova otaku ke ku kwafela u ka mone “omwenyo waalushe.” (1 Tim. 6:19) Omumwameme oo a tumbulwa metetekelo okwa ti: “Ngeenge owa kala wa kanyatela kwaashi wa itavela, pexulilo lefiku oho kala u udite lela nawa. Otashi ka ulika kutya ou na eenghono okuhenuka okulandula osho ovanhu mounyuni waSatana tava ningi. Komesho yaaishe, oto ka kala wa fa u wete Jehova Kalunga e udite etumba note limemesha omolwoye! Kungaho, oto ka kala u wete lela kutya oshi li pandunge okukala wa yooloka ko.”
19 Onghalamwenyo ihai kala ina eityo la sha ngeenge omunhu ota yandje ashike elitulemo kwaasho a hala okumona pefimbo opo. (Omuud. 9:2, 10) Ngeenge ou li omunyasha nou udite ko kutya elalakano longhalamwenyo ola shike, mbela itashi ka kala pandunge okuhenuka ‘okweenda ngaashi ovapaani’ nokukala nonghalamwenyo i na eityo? — Ef. 4:17; Mal. 3:18.
20, 21. Ngeenge otwa ningi omatokolo a yuka, ohatu ka kala tu na onakwiiwa ya tya ngahelipi, ndele otwa teelelwa tu ninge shike?
20 Ngeenge otwa ningi omatokolo a yuka, ohatu dulu okukala nonghalamwenyo ihafifa paife nohatu ka kala mokati kaavo tava ka “fyuulula edu” nokukala nomwenyo fiyo alushe. Otwa tuvikililwa omanangeko noupuna mahapu makumwifi, oo itatu dulu nokuli okumana okudiladila kombinga yao aeshe. (Mat. 5:5; 19:29; 25:34) Ndele Kalunga ite ke e tu pa ashike ngahenya. Okwa teelela tu ninge sha. (Lesha 1 Johannes 5:3, 4.) Onghee hano, eenghendabala detu dokulongela Jehova noudiinini otadi ti sha filufilu!
21 Kashi fi tuu oufembanghenda munene okupewa shihapu kuKalunga! Otu na eshiivo lashili lEendjovo daye nosho yo eudeko la yela loshili kombinga yaye noyomalalakano aye. Ohatu hafele yo oufembanghenda wokuhumbata edina laye nokukala Eendombwedi daye. Kalunga okwe tu udanekela kutya ota ka kala kombinga yetu. (Eps. 118:7) Atusheni, kutya nee ovanyasha ile ovakulunhu, natu ulikeni olupandu letu mokukala nonghedi yokukalamwenyo oyo tai ulike kutya otwa halelela oku pa Jehova ‘efimaneko alushelushe.’ — Rom. 11:33-36; Eps. 33:12.


c: text/html

text:
Vamwe ovo ve liyamba va longe nehalo liwa moNew York
OMIDO dinini da ka lupuka, Cesar nomukulukadi waye Rocio ova li ve na onghalamwenyo youdjeko moCalifornia, omo Cesar a li ha longo oilonga yokulikongela omboloto efimbo li yadi i na sha nokutula omashina okupupyaleka nookutalaleka momatungo, naRocio okwa li ha longo etatafiku mombelewa yandokotola. Ova li ve na eumbo nokava li ve na ounona. Ashike opa ka ningwa sha osho sha li sha lundulula onghalamwenyo yavo. Oshike sha ningwa po?
MuOktoba 2009, oshitaimbelewa shomOilongo ya Hangana osha li sha tumina omaongalo aeshe moshilongo onhumwafo tai shivi ovo ve na owino moinima yonhumba va ninge omaindilo ve ke liyambe pakafimbo moilonga yaBetel mokukwafela okutamununa mo omatungo oshitaimbelewa moWallkill, moNew York. Nokuli naavo va pita mo meedula dokutambulwa koBetel ova li va shivwa va ninge eindilo. Cesar naRocio ova ti: “Molwaashi omido detu oda pitilila, ei oyo aike tai ka kala omhito yetu yoku ka longa koBetel. Katwa li twa hala okuxutwifa omhito ya tya ngaho.” Ovalihomboli ovo ova li va tula mo diva eindilo lavo.
Opa li pa pita omudo umwe neemwedi donhumba, ndele Cesar naRocio kava li va shivwa natango koBetel. Ashike, ova li va katuka eenghatu da wedwa po opo va hange elalakano lavo mokuninga onghalamwenyo yavo yanafangwa. Cesar okwa ti: “Otwa li twa lundulula ongalashe yetu i ninge okafuleta opo tu hiilife eumbo letu. Opo nee otwa li twa dja mo meumbo letu la kula olo twa kala twa hala nopo twa hangwa twe li tunga omido dinini da pita, nokutembukila mokafuleta ketu kanini. Okuninga omalunduluko a tya ngaho okwe tu kwafela tu kale twe lilongekida okutambula ko eshivo loku ka longa koBetel ngeenge otwa shivwa.” Oshike sha ka ningwa po lwanima? Rocio okwa ti: “Konima yomwedi umwe okudja eshi twa tembukila mokafuleta ketu kanini, otwa li twa yakula eshivo tu ka longe tu li ovaliyambi vopakafimbo koWallkill. Osha li she tu yelela kutya eshi twa ninga onghalamwenyo yetu yanafangwa, Jehova okwa li ta dulu oku tu nangeka noupuna.”
OMHEPO YAVO YELIYAMBO OYA LI YA NANGEKWA NOUPUNA
Ngaashi Cesar naRocio, ovamwatate novamwameme omafele ova ninga omaliyambo opo va ka kwafele moilonga yokutunga oyo tai longwa koNew York. Vahapu vomwaavo otava kwafele mokutamununa mo omatungo koWallkill, ofimbo vahapu vamwe ve na oufembanghenda wokukwafela mokutunga eembelewa da kula moWarwick. * Ovalihomboli vahapu ova fiya po omaumbo ovo mawa, oilonga hai futu nawa, nokuli nounamwenyo vavo vomeumbo opo va longele Jehova pauyadi. Mbela Jehova okwa nangeka ngoo noupuna omhepo yeliyambo ya tya ngaho? Heeno osho a ninga!
Pashihopaenenwa, Way, oo ha pangele omalusheno, naDebra ve li mepupi lomido 50 nasha, ova landifa po eumbo lavo noinima yavo ihapu moKansas nokutembukila koWallkill va ka longe kObetel hava di kondje. * Nonande okuninga ngaho okwe va pula va ninge omalunduluko monghalamwenyo yavo, ove udite kutya omaliyambo avo okwa tya sha. Debra okwa popya shi na sha noshilonga shaye kObetel a ti: “Ondi udite ashike nda fa naame ndi li umwe womwaavo ve li momafano okutunga mOparadisa oo haa kala moishangomwa yetu.”
Melvin naSharon ova landifa po eumbo lavo noinima yavo moSouth Carolina opo va ka kwafele koWarwick. Nonande kasha li shipu okuninga omaliyambo a tya ngaho, ovalihomboli ovo ove wete kutya oshi li oufembanghenda okulonga mopoloyeka ya tya ngaho yopandjokonona. Ova ti: “Ohatu kala tu na ehafo linene olo hali di mokushiiva kutya oto wanifa po oshilonga osho tashi etele ouwa ehangano lomounyuni aushe.”
Kenneth, oo a li ha longo momatungo nokwa pendjelwa, naMaureen ve li mepupi lomido 50 nasha, ova tembuka koCalifornia va ka longe koWarwick. Ndele opo va tembuke, ova li va ninga omalongekido nomumwameme meongalo a kelele meumbo lavo nova pula ovapambele va file oshisho xe yaKen omunamido. Mbela ove lipa oushima eshi va ninga omaliyambo va ka longe kObetel? Ahowe! Ken okwa ti: “Ohatu mono ouwa muhapu. Ndele mbela osha hala okutya ihatu mono omashongo? Hasho nandenande, otwa nangekwa noupuna monghalamwenyo yetu, nohatu ladipike nomutima aushe vamwe navo va longe oilonga ya tya ngaha.”
OKUFINDA OMASHONGO
Vahapu ovo ve liyamba ove na okutauluka omandangalati onhumba. Pashihopaenenwa, William naSandra ve na omido 60 nasha, ova li tava hafele onghalamwenyo moPennsylvania. Ova li ve na ehangano hali nduluka oilongifo yomashina nova li ve na ovanailonga 17. Ova kala ashike meongalo omo va putukila fimbo va li vanini, novapambele vavo vahapu ove li momudingonoko omo. Onghee hano, eshi omhito ya holoka va ka longe koBetel yaWallkill tava di kondje, ova li ve shii kutya otava fiye po hanga keshe umwe nakeshe shimwe shavo. William okwa ti: “Nopehe na omalimbililo, eshongo limwe la kula kufye okwa li okufiya po onghalamwenyo yetu youdjeko.” Ashike konima eshi va ilikana lwoikando, ovalihomboli ovo ova li va tokola okutembuka, noinave lipa oushima omolwetokolo olo. William okwa ti: “Ehafo olo omunhu ho kala u udite eshi to longo pamwe noukwaneumbo waBetel itali yelekwa nasha. Paife ame naSandra otwa hafa shi dulife nale.”
Ricky, oo a kala omukulunhu mopoloyeka yokutunga moHawaii, okwa shivwa a ka kwafele moilonga yokutunga koWarwick. Omukulukadi waye Kendra okwa li a hala Ricky a tambule ko eshivo olo. Ashike ova li tave lipula nonghalonawa yomonamati wavo womido 11 wedina Jacob. Ova li tave lipula nongeenge oshi li ngoo pandunge okutembukila ko-New York nongeenge omonamati wavo ota ka ikilila ngoo omudingonoko mupe.
Ricky okwa ti: “Osho twa li twa hala okuninga tete okukonga eongalo olo li na ovanyasha tave shi endifa nawa pamhepo. Otwa li twa hala Jacob a kale e na ookaume vahapu vawa.” Opo nee, ove ke lihanga meongalo li na ovanyasha vanini, ndele oli na Ovabetel vahapu. Ricky okwa ti: “Konima eshi twa ongala mo oshikando shotete, onda pula Jacob kutya eongalo olo oku li uditile ngahelipi unene tuu eshi muhe na ovanyasha vepupi laye. Okwa lombwela nge ta ti, ‘Ino lipula tate. Ovamwatate Ovabetel ovanyasha ovo tava ka ninga ookaume kange.’”
Nopehe na omalimbililo, Ovabetel ovanyasha ovo va ka ninga ookaume kaJacob. Osho osha etifa oidjemo ilipi? Ricky okwa ti: “Oufiku umwe fimbo nda li handi ende ponduda yomonamati wetu, onda mona olamba ya tema, nonande osha li efimbo lokukofa. Onda li handi diladila kutya shiimba ota dana omaudano eevidio, ashike okwa li ta lesha Ombibeli. Eshi nde mu pula kutya ota ningi shike, Jacob okwa ti, ‘Ohandi kendabala okukala nda fa Omubetel omunyasha, nonde litulila po elalakano lokumana ko Ombibeli moule womudo umwe.’” Nopehe nomalimbililo, Ricky naKendra ova tunhukwa neenghono, hamolwaashi ashike Ricky ta longo moilonga yokutunga koWarwick ndele omolwaashi yo etembu lavo tali kwafele omonamati wavo a kule pamhepo. — Omayel. 22:6.
OKUHELIPULA NONAKWIIWA
Oilonga yokutunga koWallkill nokoWarwick mafiku otai pu, onghee ovo va shivwa va ka kwafele ove shii kutya oilonga yavo koBetel oyopakafimbo. Mbela ovamwatate novamwameme ovo ove na oshisho sha pitilila shi na sha naapo tava ka yuka ile osho tava ka ninga? Hasho nandenande! Vahapu ove na omaliudo a fa ovalihomboli vopavali ve li pokufika mepupi loukulupe va dja koFlorida. John, oo e li omupashukili woilonga yokutunga, nomukulukadi waye Carmen, ovo tave liyambe pakafimbo koWarwick okwa ti: “Otwa mona nghee Jehova ta file oshisho eemhumbwe detu dokondadalunde fiyo opaife. Otu shi shii kutya Jehova ine tu eta oku ndele lwanima te tu hauluka.” (Eps. 119:116) Luis, oo ha nduluka omashina oo haa dimi omundilo kuo vene, nomukulukadi waye Quenia, otava longo koWallkill. Ova ti: “Otwa mona nale eke laJehova tali tu kwafele mokufila oshisho eemhumbwe detu dopalutu. Otu na elineekelo kutya ota ka twikila oku tu kwafela, nonande katu shii kutya onaini, openi nongahelipi te ke shi ninga.” — Eps. 34:11; 37:25.
“ENANGEKONOUPUNA LA WANENENA”
Vahapu vomwaavo ve uya okukwafela moilonga yokutunga koNew York ova li tava dulu okuninga omalipopilo okuhe uya ve liyambe. Ndele ova yeleka Jehova, ngaashi naanaa te tu shivi atusheni tu shi ninge, a ti: ‘Yelekeni nge mu tale ngeenge ihandi ke mu yeululila omakende keulu ndele handi ke mu lokifila enangekonoupuna la wanenena.’ — Mal. 3:10.
Mbela naave oto ka yeleka ngoo Jehova opo u mone omanangeko noupuna aye? Pamwe neilikano, tala kutya oshike to dulu okuninga po opo u kufe ombinga moilonga itunhula oyo tai longwa paife, kashi na nee mbudi kutya omoNew York ile omeepoloyeka dimwe vali dokutunga, nokutala nghee Jehova te ke ku nangeka noupuna. — Mark. 10:29, 30.
Dale, omushiivi nawa wokutunga, naCathy va dja koAlabama, otava popile oilonga ya tya ngaho. Molwaashi navo otave liyambe koWallkill, ova ti: “Ngeenge owa tokola u fiye po onghalamwenyo yoye youdjeko, ou na omhito yokumona nghee omhepo yaJehova tai ku kwafele.” Oshike wa pumbwa okuninga opo u kale to dulu okuliyamba? Dale okwa ti: “Ninga onghalamwenyo yoye yanafangwa nokutwikila oku i ninga yanafangwa. Ngeenge owa ningi ngaho, kape na fiku u ke lipe oushima.” Gary, wokoNorth Carolina, oku na eshiivo lomido 30 lokufaneka eeplana domatungo. Ye nomukulukadi waye Maureen ova ti kutya limwe lomomanangeko noupuna oo tava hafele koWarwick “okushakeneka nokulonga pamwe novamwatate novamwameme ovaholike ovo va kala moilonga yaBetel ongalamwenyo yavo aishe.” Gary okwa weda ko ta ti: “Opo u longe kObetel owa pumbwa okukala u na onghalamwenyo yanafangwa osho shi li onghedi iwa yokukala monghalelo ei yoinima.” Jason, oo a longa mokupangela omalusheno, naJennifer va dja koIllinois, ova ti kutya okulonga koWallkill moilonga yaBetel yokutunga “oshinima shimwe osho hashi ku ningifa u kale u udite wa fa u li mounyuni mupe.” Jennifer okwa weda ko ta ti: “Oshiwa neenghono okukala u shii kutya keshe osho to ningi Jehova okwe shi pandula noilonga ei hatu longo oi na ongushu tai kalelele koshipala shaJehova. Jehova ota ka shilipaleka kutya okwe tu pa osho twa pumbwa.”

robotstxt: allowed

filter: keep


text:
Pamekeni ohombo yeni mokukala hamu kundafana nawa
“Eendjovo da popiwa mefimbo lado odo da fa [oiyapula] yoingoldo moshiyasha shoshingoldo.” — OMAYEL. 25:11.
1. Ongahelipi okukundafana kuwa kwa kwafela ovalihomboli?
OMUMWATATE umwe wokuKanada okwa ti: “Ondi hole okukala efimbo lonhumba pamwe nomukulukadi wange, shi dulife okukala nomunhu umwe e lili. Ohandi kala nda hafa neenghono ngeenge handi mu lombwele oshinima shihafifa nohandi kala nda pepelelwa ngeenge handi mu lombwele sha osho sha yahameka nge.” Omushamane umwe wokuAustralia okwa shanga ta ti: “Oule womido 11 odo twa kala twa hombola, kape na nande efiku limwe la pitile po inandi popya nomukulukadi wange.” Okwa ti yo kutya eenghundafana tadi ti sha odo hava ningi alushe odo de va kwafela va kale ve lineekelafana filufilu nova pameke ekwatafano lavo mohombo. Omumwameme umwe wokuCosta Rica okwa ti: “Okuninga eenghundafana diwa inaku pameka ashike ohombo yetu, ndele okwe tu ehenifa yo popepi elela naJehova, kwe tu amena komayeleko, kwe tu hanganifa tu li ovalihomboli nokwa kulika ohole yetu.”
2. Oinima ilipi tai dulu okwiimba ovalihomboli va kale hava kundafana nawa?
2 Mbela ove nakaume koye kopahombo ohamu hafele ngoo eenghundafana diwa ile ohamu mono shi li eshongo okuninga eenghundafana tadi ti sha? Oshi shii okuudiwa ko eshi omafimbo amwe tashi dulika shi kale shidjuu okukundafana molwaashi ovalihomboli inava wanenena, ove na omaukwatya a yoolokafana nakeshe umwe womuvo oku na eenghedi de likolelela keputuko lavo nokonghedi omo a tekulwa. (Rom. 3:23) Shikwao vali, ovalihomboli otashi dulika va kale hava kundafana monghedi ya yoolokafana. Nomolwaasho ovakonakoni vamwe voinima i na sha neehombo, John M. Gottman naNan Silver, ova ti kutya ovalihomboli ove na okukala va halelela okulonga noudiinini ngeenge ova hala okukala hava kundafana nawa nohombo yavo i kalelele.
3. Oshike hashi kwafele ovalihomboli va pameke eehombo davo?
3 Otashi pula lela okulonga noudiinini opo ohombo i pondole, ndele osho ohashi etifa ehafo linenenene. Ovalihomboli ovo ve holafane otava dulu okukala va hafa neenghono mohombo yavo. (Omuud. 9:9) Diladila ashike kohombo yaIsak naRebekka. (Gen. 24:67) Nokuli nokonima eshi va kala mohombo oule wefimbo, kape na osho tashi ulike kutya ekwatafano lavo ola li tali tengauka. Ovalihomboli vahapu vokunena navo osho naanaa ve li ngaho. Oshike mbela she va kwafela? Ove lihonga okuhololelafana omadiladilo avo nosho yo omaliudo avo paushili noneyavelelo, mokukulika eendunge dokuyoolola, ohole, efimaneko lomoule nosho yo elininipiko. Ngeenge ovalihomboli ove na omaukwatya a tya ngaho, otashi ke va ningila shipu okukala hava kundafana va manguluka, ngaashi hatu ke shi mona moutendo tava landula.
KALA U NA EENDUNGE DOKUYOOLOLA
4, 5. Ongahelipi eendunge dokuyoolola tadi dulu okukwafela ovalihomboli opo keshe umwe a kale ha udu ko filufilu omaliudo amukwao? Yandja oshihopaenenwa.
4 Omayeletumbulo 16:20 okwa ti: “Ou [e na eendunge dokuyoolola NW], ote ke limonena ouwa.” Osho osho naanaa shi na okukala mohombo nosho yo moukwaneumbo. (Lesha Omayeletumbulo 24:3.) Eendjovo daKalunga odo odjo ya denga mbada younongo neendunge dokuyoolola. Genesis 2:18 ote tu lombwele kutya Kalunga okwa shita omukainhu a kale ekwafo tali wapelele lomulumenhu, ndele hakopi yomulumenhu. Onghandangala yaye ohai ulikwa konghedi omo ha ningi eenghundafana. Oshoshili kutya keshe umwe okwa yooloka ko kumukwao, ndele ovakainhu ove hole okupopya kombinga yomaliudo avo, yovanhu nosho yo yomakwatafano. Ohava kala va hala okuungaungwa navo nohamu nokukundafanwa navo monghedi iwa, nokungaho, opo ashike tava kala ve udite kutya ove holike. Kakele kaasho, ovalumenhu vahapu kave hole naanaa okupopya shi na sha nomaliudo avo ndele ove hole unene okupopya kombinga yomalipyakidilo, omaupyakadi nosho yo ekandulepo lao. Ashike ohava kala va halelela okuulikilwa efimaneko.
5 Omumwameme umwe wokuBritania okwa ti: “Omushamane wange oha kala a hala okukandula po omaupyakadi meendelelo, ponhele yokupwilikina komaliudo ange.” Okwa yelifa ta ti kutya osho ohashi mu udifa nai molwaashi oha kala a hala ngeno omushamane waye a kale he mu pwilikine nokuuda ko omaliudo aye. Omushamane umwe okwa ti: “Eshi ame nomukulukadi wange opo twa hombola, onda li handi kendabala alushe okukandula po oupyakadi keshe oo a li e na. Ndele onde ke shi mona mo diva kutya, okwa li ashike a pumbwa oo ta pwilikine.” (Omayel. 18:13; Jak. 1:19) Omushamane oo e na eendunge dokuyoolola ota ka kala e shii omaliudo omukulukadi waye nota ka kendabala okupopya naye she likolelela kuo. Ndele ohe mu shilipaleke yo kutya okwa fimaneka omadiladilo nosho yo omaliudo aye. (1 Pet. 3:7) Omukulukadi naye oku na okukendabala okuuda ko etaleko lomushamane waye. Ngeenge omushamane nomukulukadi waye ohava kala keshe umwe e udite ko omaliudo amukwao, hava pandulafana nohava wanifa po onghandangala yavo yopamishangwa, otava ka kala ve na ekwatafano liwa. Kakele kaasho, otava ka dula okulongela kumwe mokuninga omatokolo e li pandunge noku li pandjele.
6, 7. (a) Omonghedi ilipi efinamhango olo li li mOmuudifi 3:7 tali dulu okukwafela ovalihomboli va kale ve na eendunge dokuyoolola? (b) Ongahelipi omukulukadi ta dulu okuulika kutya omunaendunge, neenghendabala dilipi omushamane e na okuninga?
6 Ovalihomboli ovo ve na eendunge dokuyoolola ove shii yo kutya ope na “efimbo lokumwena nefimbo lokupopya.” (Omuud. 3:1, 7) Omumwameme oo a kala a hombolwa oule womido 10 okwa ti: “Paife onda mona kutya ope na omafimbo amwe itaa wapalele okweeta po oshikundafanwa. Ngeenge omushamane wange okwa wililwa po koilonga ile koinakuwanifwa imwe vali, ohandi efa pa pite efimbo fimbo inandi eta po eenghundafana doshinima shonhumba. Osho ohashi tu kwafele tu ninge eenghundafana tadi mbilipaleke.” Ovakulukadi ovanaendunge ohava popi yo neyavelelo molwaashi ove shii kutya eendjovo da hoololekeka nosho yo ‘da popiwa pefimbo lado’ ohadi kala dihokwifa nohadi tambulwa ko. — Lesha Omayeletumbulo 25:11.
7 Omushamane Omukriste ke na ashike okukala ha pwilikine komukulukadi waye ndele oku na yo okukendabala okukala ha holola omaliudo aye monghedi ya yela. Omukulunhuongalo umwe oo a kala a hombola oule womido 27 okwa ti: “Kashipu kwaame okulombwela omukulukadi wange omaliudo ange omoule.” Omumwatate umwe oo a kala a hombola oule womido 24 okwa ti: “Onda li handi fitikinine mo oinima momutima wange, handi diladila kutya oshixwepo okukala inandi i popya opo ndi i dimbwe. Ndele onda ka mona kutya, mboli kashi fi ounghundi okuholola omaliudo ange. Ngeenge onda mono kutya itandi dulu okuholola omaliudo ange, ohandi ilikana opo ndi dule okulongifa oitya tai wapalele noku i popya monghedi iwa. Opo nee, ohandi fuda mokule ndele handi tameke okupopya.” Shimwe vali osho hashi kwafele, okutala kutya opomhito ilipi mu na okukundafana, ngaashi nande ongeenge tamu konakona omushangwa wefiku ile tamu lesha Ombibeli pamwe.
8. Ovalihomboli Ovakriste ove na okuninga shike opo ohombo yavo i pondole?
8 Osho sha fimanenena kovalihomboli osho okwiilikana nosho yo okukala va halelela okuxwepopaleka onghedi yavo yokukundafana. Ndele kala u shi shii kutya otashi dulu okukala shidjuu okulundulula eenghedi deni donale. Ashike ovalihomboli ovo ve hole Jehova, ohave mu pula e va pe omhepo yaye iyapuki, hava kala va hala oku mu hafifa nohava tale ko ohombo yavo iyapuki. Omukulukadi umwe oo a kala a hombolwa oule womido 26 okwa ti: “Ame nomushamane wange otu shii kutya etaleko laJehova li na sha nohombo oli li oshinima sha kwata moiti, onghee hano, ihatu diladila nokuli okutopoka. Eshi oshe tu kwafela tu longe noudiinini opo tu kale hatu kandula po omaupyakadi mokukala hatu kundafana kombinga yao.” Oudiinini wa tya ngaho neliyandjo lometilokalunga ohai hafifa Kalunga nohai etifa omanangeko noupuna mahapu. — Eps. 127:1.
KULIKA OHOLE YOYE
9, 10. Omeenghedi tadi longo dilipi ovalihomboli tava dulu okupameka ekwatafano lavo lopahombo?
9 Ohole oyo i li ‘oshimangifo sha wana shoku tu manga kumwe,’ oi li oukwatya wa fimanenena mohombo. (Kol. 3:14) Ohole yashili ohai kulu eshi ovalihomboli tava hafele pamwe monghalamwenyo nosho yo eshi tava ungaunga nomashongo pamwe. Ohava ningi ookaume kopofingo nohava kala va lenga ekwatafano lavo. Ekwatafano la tya ngaho ihali pamekwa ashike kokulongelafana oilonga inene lwoikando inini ngaashi hashi ulikwa kee-TV nomeekino, ndele ohali pamekwa kokulongelafana oilonga yanafangwa pandjikilile, ngaashi okupapatelafana, okupandulafana, okuninga omaudi taa tu omukumo, okulimemesha ile okupula mukweni kutya, “efiku ola enda ngahelipi?” Oilonga yanafangwa ya tya ngaho otai ti sha lela mohombo. Ovalihomboli vamwe ovo va kala va hombola oule womido 19 ova kala hava dengelafana nokutuminafana omatumwalaka momukokomoko wefiku “opo va tale kutya oinima otai ende ngahelipi.”
10 Ohole ohai kwafele ovalihomboli va twikile okushiivafana nawa. (Fil. 2:4) Okukala ve shaafane nawa otaku va kwafele va kale ve holafane neenghono nonande inava wanenena. Ohombo ohai ende tai xwepopala nokupama mokweendela ko kwefimbo. Onghee hano, ngeenge owa hombola ile wa hombolwa, lipula kutya: ‘Kaume kange kopahombo ondi mu shii shi fike peni? Ohandi udu ko ngoo omaliudo aye nomadiladilo aye moinima yonhumba? Olungapi handi diladila kombinga yakaume kange kopahombo, tashi dulika mokudimbuluka oukwatya waye oo nda li nda hokwa unene eshi twa li hatu endelafana?’
KALENI MWA FIMANEKAFANA
11. Omolwashike ovalihomboli va pumbwa okufimanekafana opo ohombo yavo i pondole? Yandja oshihopaenenwa.
11 Ovalihomboli ovo va hafa navo kave na ekwatafano la wanenena, novalihomboli ovo ve holafane otashi dulika haalushe hava udafana. Pomhito imwe, Abraham naSara navo ova li itava tu kumwe moshinima shonhumba. (Gen. 21:9-11) Ndele okuhaudafana kwavo inaku eta etukauko pokati kavo. Omolwashike mbela? Ova li va ungaungafana monghedi iwa nonefimaneko. Pashihopaenenwa, eshi Abraham a li ta popi naSara okwa li a longifa outumbulilo “alikana.” (Gen. 12:11, 13, NW) Sara naye okwa li ha dulika kuAbraham nokwa li e mu ifana “omwene” waye. (1 Pet. 3:6) Ngeenge ovalihomboli inava fimanekafana, luhapu ohashi limonikila monghedi omo hava popi ile momutono wewi. (Omayel. 12:18) Ndele ngeenge itava kandula po oupyakadi wa tya ngaho, ohombo yavo oi li moshiponga. — Lesha Jakob 3:7-10, 17, 18.
12. Omolwashike ovo opo va hombola ve na okulonga noudiinini opo va kale hava kundafana tava popi nefimaneko?
12 Ovo opo va hombola ove na okulonga noudiinini opo va kale hava popi monghedi yombili nonefimaneko, naasho tashi ke va kwafela va kale hava kundafana paushili nova manguluka. Omushamane umwe okwa ti kutya, momudo wotete oo va hombola, ye nomukulukadi waye keshe umwe ka li ha udu ko omaliudo amukwao, eenghedindjikilile nosho yo eemhumbwe daye. Osho omafimbo amwe osha li hashi va kenyananeke. Ashike ova li va dula okukala nekwatafano liwa mokukala ve na ondjele nova hafa. Okwa popya yo kutya osha fimana okukala u na elininipiko, elididimiko nokulineekela muJehova. Oo kae fi tuu omayele mawa kufyeni atusheni!
ULIKENI ELININIPIKO LASHILI
13. Omolwashike elininipiko la fimanenena opo ovalihomboli va kale va hafa?
13 Ovalihomboli otava ka dula ashike okukundafana monghedi iwa nonombili ngeenge aveshe ‘ovalininipiki.’ (1 Pet. 3:8) Omumwatate umwe oo a kala a hombola oule womido 11 okwa ti, elininipiko ohali kwafele ovalihomboli va kandule po omaupyakadi avo molwaashi ohali ve linyengifa ve lipe ombili. Omukulunhuongalo umwe oo a hombola oule womido 20 okwa ti: “Omafimbo amwe osha fimana okutya, ‘Ombili’ shi dulife okutya, ‘Ondi ku hole.’” Okwa yelifa yo nghee eilikano le va kwafela va ulike elininipiko. Okwa ti: “Ngeenge ame nomukulukadi wange otwa ilikana pamwe kuJehova, ohashi tu dimbulukifa okuhawanenena kwetu nosho yo olune linene laKalunga.” Osho ohashi va kwafele va kale ve na etaleko liwa li na sha navo vene nosho yo nomaupyakadi avo.
14. Ounhwa ohau kumu ngahelipi ohombo?
14 Ounhwa ohau nyono oinima. Ohau imbi ovalihomboli va kundafane molwaashi ngeenge omunhu oku na ounhwa iha kala a hala okutya, “ombili, dimine nge po.” Ndele ponhele yokudimina epuko laye oha kala ta ningi omalipopilo ile a yandje ombedi kuumwe omolwepuko laye. Ngeenge okwa handukifwa, iha kendabala okupanga ombili. Oha popi ta hanyauka ile a kale ashike a ngunya. (Omuud. 7:9) Onghee hano, ounhwa otau dulu okuteya po ohombo. Ndele oshiwa okudimbuluka kutya “Kalunga oku tonde ovalinenepeki, ndelenee ovalininipiki te va file onghenda.” — Jak. 4:6.
15. Ongahelipi Ovaefeso 4:26, 27 tava dulu okukwafela ovalihomboli va pongolole po omaupyakadi avo?
15 Ngeenge ovalihomboli itava tu kumwe moshinima shonhumba, ove na okulonga noudiinini opo va kandule po oupyakadi meendelelo ponhele yokukwatwa kounhwa. Paulus okwa li a lombwela Ovakriste vakwao a ti: “Inamu efa etango li ningine mu nehandu. Ndele inamu pa Satana onhele.” (Ef. 4:26, 27) Oshike tashi ka ningwa po ngeenge ovalihomboli ova kala inava tula moilonga omayele oo Eendjovo daKalunga? Omumwameme umwe okwa ti: “Oshidjemo, kanda li handi kofa nandenande omaufiku amwe.” Oshixwepo okukendabala okukandula po oupyakadi diva nombili. Oshoshili kutya omushamane nomukulukadi otashi dulika va pumbwa okweefa pa pite efimbo opo va lotele fimbo inava kundafana shi na sha noupyakadi. Ove na yo okwiilikana kuJehova opo e va kwafele ve lininipike. Osho otashi ka kwafela keshe umwe womuvo aha kale ashike e na ko nasha nomaliudo aye, ndele ove na okudiladila nghee tava ka kandula po omaupyakadi avo. — Lesha Ovakolossi 3:12, 13.
16. Ongahelipi elininipiko tali dulu okukwafela ovalihomboli va kale va lenga omaukwatya nokudula kwookaume kavo kopahombo?
16 Elininipiko ohali kwafele ovalihomboli va kale tava yandje elitulemo komaukwatya mawa nokokudula kwookaume kavo kopahombo. Pashihopaenenwa, omukulukadi otashi dulika a kale e na ounghulungu wonhumba oo hau etele oukwaneumbo wavo ouwa. Ngeenge omushamane omulininipiki, ita ka kala e udite kutya oku na okukala e dule omukulukadi waye moinima aishe, ndele ponhele yaasho, ota ka twa omukumo omukulukadi waye a twikile okulongifa ounghulungu waye. Mokuninga ngaho, ota ka ulika kutya oku mu hole nokwe mu lenga. (Omayel. 31:10, 28; Ef. 5:28, 29) Sha faafana, omukulukadi omulininipiki ita ka kala te litade ile a yole omushamane waye eshi ehe na ounghulungu wa fa waye. Okukala nounhwa moshinima sha tya ngaho otashi dulu okuyahameka ovalihomboli aveshe molwaashi ova ninga “omunhu umwe.” — Mat. 19:4, 5.
17. Oshike tashi dulu okukwafela ovalihomboli vokunena va kale va hafa notava fimanekifa Kalunga?
17 Kape na omalimbililo kutya nanye omwa hala okukala nohombo ya fa yaAbraham naSara ile yaIsak naRebekka. Omwa hala mu kale nohombo ihafifa, tai kalelele notai fimanekifa Jehova. Ngeenge osho, kala wa tala ko ohombo ngaashi Jehova he i tale ko nokukonga omayele mEendjovo daye. Kala wa lenga omaukwatya mawa akaume koye kopahombo opo ohole yeni yokuholafana i kule. (Eimb.lela. 8:6) Longeni noudiinini opo mu kulike elininipiko. Kala ho ungaunga nefimaneko nakaume koye kopahombo. Ngeenge omwa ningi ngaho, ohombo yeni otai ke mu etela ehafo notashi ka hafifa xo yeni yomeulu. (Omayel. 27:11) Omumwatate umwe oo a hombola paife oule womido 27 okwa ti: “Itandi dulu okukala monghalamwenyo nopehe na omukulukadi wange. Ohombo yetu otai twikile okupama efiku keshe. Ohole yetu yokuhola Jehova nokukundafana alushe oyo hai pameke ohombo yetu.” Nanye ohombo yeni otai dulu okukala ya pama ngaashi oyo.


text:
Jehova oha yandje ondjabi kwaava tave mu kongo
“Osheshi ou ta ehene kuKalunga e nokwiitavela nokutya, oko e li, naava tave mu kongo, ote va pe ondjabi.” — HEB. 11:6.
OMAIMBILO: 85, 134
1, 2. (a) Ohole oya pambafana ngahelipi neitavelo? (b) Omapulo elipi hatu ka kundafana?
OTU hole Jehova “osheshi Oye a kala e tu hole tete.” (1 Joh. 4:19) Opo a ulike ohole yaye yomoule, okwa hoolola okunangeka noupuna ovapiya vaye ovadiinini. Ngeenge otwa kala tu hole Jehova, eitavelo letu ota li ka kala la pama, noitatu ka kala ashike twa itavela kutya oko e li ndele ohatu ka kala yo tu shii kutya iha dopa okuyandja ondjabi kovapiya vaye. — Lesha Ovaheberi 11:6.
2 Okuyandja ondjabi oshi li oshitukulwa shomaukwatya aJehova. Ngeenge inatu tomhwa kutya Jehova ota ka yandja ondjabi kwaava have mu kongo katu na eitavelo, molwaashi “eitavelo olo elineekelo la pama okulineekela osho tashi teelelwa.” (Heb. 11:1) Eitavelo ola kwatela mo okukala twa teelela omanangeko noupuna oo Kalunga e tu udanekela. Mbela ongahelipi hatu dulu okumona ouwa mokukala tu na eteelelo londjabi? Ongahelipi Jehova a li a yandja ondjabi kovapiya vaye vopefimbo lonale nokunena? Natu ka kundafaneni omapulo oo.
JEHOVA OKWA UDANEKA OKUNANGEKA NOUPUNA OVAPIYA VAYE
3. Eudaneko lilipi hatu hange muMalakia 3:10?
3 Jehova oku na oshinakuwanifwa shokuyandja ondjabi kovapiya vaye ovadiinini, nomolwaasho ote tu shivi tu lalakanene omanangeko noupuna aye. Ombiibeli otai ti: “‘Yelekeni nge nye mu tale,’ Omwene womatanga ovakwaita ta ti, ‘ngeenge ihandi ke mu yeululila omakende keulu ndele handi ke mu lokifila enangeko noupuna la wanenena.’” (Mal. 3:10) Ohatu ulike olupandu letu lomoule eshi hatu tambula ko osho Jehova e tu pa nehalo liwa.
4. Omolwashike hatu dulu okukala twe lineekela eudaneko laJesus olo li li muMateus 6:33?
4 Jesus okwa li a shilipaleka ovahongwa vaye kutya ngeenge ova kala va pitifa komesho Ouhamba, Kalunga ote ke va yambidida. (Lesha Mateus 6:33.) Eudaneko laJesus ola li le likolelela kondjokonona yaJehova yokukala omulineekelwa filufilu. Jesus okwa li eshi kutya omaudaneko aJehova ihaa ponyo nandenande. (Jes. 55:11) Sha faafana, nafye ohatu dulu okukala noushili kutya ngeenge otwa kulike eitavelo letu muJehova ote ke tu wanifila eudaneko laye olo tali ti; “Ame ihandi ku efa noitandi ku fii po nande.” (Heb. 13:5) Ohatu dulu okukwatakanifa eendjovo odo da nwefwa mo naasho Jesus a li a popya kombinga yokukonga tete Ouhamba waKalunga nouyuki waye.
5. Omolwashike enyamukulo laJesus kuPetrus tali pameke eitavelo?
5 Pomhito imwe omuyapostoli Petrus okwa li a pula Jesus a ti: “Fye otwa fiya ko oinima aishe, notwe ku shikula; ohatu mono shike?” (Mat. 19:27) Ponhele yokuhanyena Petrus eshi e mu pula epulo olo, Jesus okwa li a lombwela ovahongwa vaye kutya otava ka pewa ondjabi omolwomaliyambo avo. Ovayapostoli ovadiinini nosho yo vamwe otava ka pangela pamwe naye meulu. Ashike ope na natango ondjabi. Jesus okwa ti: “Keshe ou a fiya ko omolwedina lange omaumbo ile ovamwaxe ovalumenhu ile ovamwaina ovakainhu ile xe ile ina ile ovana ile omapya, oye te ke i mona ko ihapu i dule ei, nomwenyo waalushe ote u fyuulula.” (Mat. 19:29) Ovahongwa vaye ova li tava ka mona omanangeko noupuna mahapu e dule nokuli omaliyambo oo kwa li tashi dulika va ninga. Mbela ooxe, ooina, ovamwaxo ovalumenhu, ovamwanyoko ovakainhu novana vopamhepo inava fimana ve dule oinima aishe oyo mwa fiya po omolwOuhamba?
“EKANGHAMIFO LOMWENYO”
6. Omolwashike Jehova a udanekela ovapiya vaye ondjabi?
6 Ondjabi oyo Jehova a udanekela ovalongeli vaye, ohai va kwafele ve lididimike eshi oudiinini wavo tau yelekwa. Kakele kokukala tava hafele omanangekonoupuna opamhepo paife, ovapiya vaJehova Kalunga ovadiinini ova teelela nodjuulufi omanangeko noupuna omonakwiiwa. (1 Tim. 4:8) Onghee hano, okukala twa tomhwa kutya Jehova oha pe ‘ondjabi ovo tave mu kongo,’ otashi ke tu kwafela tu kale twa pama meitavelo. — Heb. 11:6.
7. Ongahelipi eteelelo hali dulu okukala lafa ekanghamifo?
7 Jesus okwa popya mEudifo lokOmhunda a ti: “Hafeni nye mu nyakukwe pombada, osheshi ondjabi yeni oinene meulu; osho ngaha va li va taata ovaprofeti, ve mu tetekela.” (Mat. 5:12) Kakele kwaavo tava ka pewa ondjabi meulu, eteelelo lomwenyo waalushe moparadisa kombada yedu oli li etomheno lokukala tu na ‘ehafo linene.’ (Eps. 37:11; Luk. 18:30) Kashi na nee mbudi kutya ohatu ka kala kombada yedu ile omeulu eteelelo letu otali dulu okukala “ekanghamifo lomwenyo la pama nola kwatelela.” (Heb. 6:17-20) Ngaashi ashike ekanghamifo hali kaleke oshikepa i na omakanghameno pefimbo loshikungulu, eteelelo letu londjabi nalo otali dulu oku tu kwafela tu kaleke omadiladilo, omaliudo noupamhepo wetu u na omakanghameno, naasho otashi dulu oku tu kwafela tu lididimikile omaupyakadi.
8. Ongahelipi eteelelo tali dulu okuxwepopaleka oisho yetu?
8 Eteelelo letu olo la kanghamena kOmbiibeli ohali xwepopaleke oisho yetu yonghalamwenyo. Omaudaneko aKalunga okwa fa omaadi opamhepo oo haa pepaleke omitima detu ngeenge tu na oisho. Itashi tu hekeleke tuu eshi hatu ‘undulile omitengi detu kuJehova’ nokukala tu shii kutya ‘ote tu kalele noshisho!’ (Eps. 55:23) Ohatu dulu okukala nelineekelo la kola kutya Kalunga ota “dulu okulonga shihapuhapu kombada yaai hatu i indile nohatu i diladila.” (Ef. 3:20) Didilika kutya inaku tiwa shihapu ndele okwa ti “shihapuhapu”!
9. Ongahelipi hatu dulu okukala noushili kutya Jehova ote ke tu nangeka noupuna?
9 Opo tu ka pewe ondjabi, otwa pumbwa okukala tu na eitavelo la kola muJehova nokukala hatu dulika kewiliko laye. Moses okwa li a lombwela oshiwana shaIsrael a ti: “Omwene ote ke ku nangeka noupuna unene medu olo Omwene Kalunga koye ote ke li ku pa efyuululo u li nangale; ngeenge ho pwilikine shili ondaka yOmwene Kalunga koye u diinine shili oipango aishe ei ame ohandi ku lombwele nena eli. Osheshi Omwene Kalunga koye ote ku nangeke noupuna ngaashi e ku udanekela.” (Deut. 15:4-6) Mbela ou na ngoo elineekelo filufilu kutya Jehova ote ke ku nangeka noupuna ngeenge owa twikile oku mu longela noudiinini? Nopehe na omalimbililo, Jehova ote ke ku nangeka noupuna shili.
JEHOVA OKWA LI E VA PA ONDJABI
10, 11. Ongahelipi Jehova a li apa Josef ondjabi?
10 Ombiibeli oya shangwa omolwouwa wetu. Oi na oihopaenenwa ihapu yanghee Kalunga a li a yandja ondjabi kovapiya vaye ovadiinini. (Rom. 15:4) Josef okwa li oshihopaenenwa sha denga mbada. Omolwomhangela yomeholeko oyo ya li ya ningwa kovamwaina nosho yo okukengelelwa komukainhu womwene waye, okwe ke lihanga e li modolongo muEgipti. Mbela Kalunga okwa li a efa po Josef? Ahowe. “Omwene okwa li naJosef nokwe mu monifila ouwanghenda . . . Omwene okwa li pamwe naye. Ndele keshe eshi sha longwa kuye Omwene okwe shi nangeka noupuna.” (Gen. 39:21-23) Nonande Josef okwa li e li momayeleko, okwa li a teelela Jehova nelididimiko.
11 Konima yomido donhumba, Farao okwa li a mangulula Josef modolongo ndele te mu ningi omupangeli omutivali muEgipti. (Gen. 41:1, 37-43) Konima eshi omukulukadi waye e mu dalela ovanamati vavali, “Josef okwa luka oshiveli Manasse, osheshi ye okwa tile: ‘Kalunga okwa dimbwifa nge oluhepo lange alishe nosho yo eumbo alishe latate. Nondenge okwe i luka Efraim, osheshi oye okwa tile: ‘Kalunga okwa pange oludalo moshilongo shoudjuu wange.’” (Gen. 41:51, 52) Molwaashi Josef okwa kala omudiinini kuKalunga, okwa li a pewa ondjabi nomanangeko noupuna oo kwa li a ningifa Ovaisrael novaEgipti va xupifwe. Josef okwa li a mona kutya Jehova okwe mu pa ondjabi nokwe mu nangeka noupuna. — Gen. 45:5-9.
12. Ongahelipi Jesus a li a dula okukala omudiinini nonande okwa li ta yelekwa?
12 Jesus Kristus naye okwa kala ha dulika kuJehova nonande eitavelo laye okwa li tali yelekwa, naJehova okwa li e mu pa ondjabi. Oshike sha li she mu kwafela? Eendjovo daKalunga oda ti: “Ou kwa li a hepekelwa [komuti womahepeko] omolwehafo e li tulikilwa, nokwa li e he na ko na sha nomasheko.” (Heb. 12:2) Jesus okwa li a mona ehafo eshi a yapulifa edina laKalunga. Natango, okwa li a hokiwa kuXe nokwa li e mu pa ondjabi nosho yo omaufembanghenda mahapu. Ombiibeli oya popya kutya Jesus okwa “kala omutumba kolulyo lolukalwapangelo laKalunga.” Natango oya popya kutya “Kalunga okwe mu lenga nokwe mu luka edina li li kombada yomadina aeshe.” — Fil. 2:9.
JEHOVA IHA DIMBWA OILONGA YETU
13, 14. Jehova oha kala e udite ngahelipi eshi hatu mu longele?
13 Ohatu dulu okukala noushili kutya Jehova oha pandula eenghendabala keshe odo hatu ningi opo tu mu longele. Oku shii oupyakadi ile omalipulo keshe oo hatu kala tu na. Oha kala e tu uditile olukeno ngeenge twa wililwa po koupyakadi wopashimaliwa, woukolele ile wopamaliudo naasho ohashi shunifa pedu oilonga iyapuki oyo hatu mu longele. Ohatu dulu okukala nelineekelo la kola molukeno laJehova olo ha ulikile ovapiya vaye ovadiinini. — Lesha Ovaheberi 6:10, 11.
14 Kaleka yo omadiladilo kutya, ohatu dulu okupopya ‘nOmuudi womailikano’ tu na elineekelo kutya ota ka pwilikina komailikano etu. (Eps. 65:3) “Xe yefilonghenda naKalunga kehekeleko alishe” ote ke tu yambidida pamhepo nosho yo pamaliudo okupitila movaitaveli vakwetu. (2 Kor. 1:3) Jehova oha kala a hafa ngeenge tu uditile vamwe olukeno. “Ou ta filonghenda eehepele, ota tulike kOmwene. Ndele Ye ote ke mu alulila oshilonga shaye shiwa.” (Omayel. 19:17; Mat. 6:3, 4) Onghee hano, ngeenge hatu kwafele ovo ve na omhumbwe nopehe na okuliholamwene, Jehova oha tale ko oilonga yetu iwa onga e na eengunga kufye. Nokwa udaneka kutya ote ke tu pa ondjabi.
ONDJABI PAIFE NOFIYO ALUSHE
15. Ondjabi ilipi wa teelela nodjuulufi? (Tala efano pehovelo loshitukulwa.)
15 Ovakriste ovavaekwa ove na etimaumbwile lokuka pewa ‘oshishani shouyuki, tave ke shi pewa mefiku linya kOmwene, omutokoli omuyuki.’ (2 Tim. 4:7, 8) Keshe umwe ota ka tambula ko nehalo liwa eteelelo olo Jehova e mu pa. ‘Eedi dimwe’ omamiliyona oda teelela nodjuulufi ondjabi yomwenyo waalushe moparadisa kombada yedu omo ‘tava ka hafela ombili inene.’ — Joh. 10:16; Eps. 37:11.
16. Ehekeleko lilipi hatu hange mu 1 Johannes 3:19, 20?
16 Omafimbo amwe otashi dulika tu kale tu udite kutya ihatu longo shihapu, ile twa limbililwa ngeenge Jehova okwa hafela ngoo eenghendabala detu. Otashi dulika nokuli tu ka limbililwe ngeenge otwa wana ngoo okupewa ondjabi yonhumba. Inatu dimbwa nande kutya, “Kalunga Oye e dule omutima wetu, noinima aishe oku i shii.” (Lesha 1 Johannes 3:19, 20) Oha yandje ondjabi omolwoilonga keshe iyapuki oyo hatu mu longele tashi di komutima hatu linyengifwa keitavelo nokohole, kashi na nee mbudi kutya otashi monika shinini kuye. — Mark. 12:41-44.
17. Omanangeko noupuna elipi hatu hafele paife?
17 Nonande otu li momafiku axuuninwa yonghalelo yaSatana youkolokoshi, Jehova oha nangeke noupuna ovapiya vaye. Oha shilipaleke kutya ovalongeli vaye vashili otava hafele eendja dopamhepo odo da henena. (Jes. 54:13) Ngaashi Jesus a udaneka, Jehova okwe tu pa ondjabi paife eshi e tu efa tu kale oshitukulwa shoukwaneumbo waye wovamwatate novamwameme vopamhepo ovo ve li mounyuni aushe. (Mark. 10:29, 30) Shimwe vali, ovo tava longele Kalunga ova pewa omanangeko noupuna kuhe na vali okukala nombili yopamadiladilo va wanenwa nova hafa. — Fil. 4:4-7.
18, 19. Ovapiya vaJehova ohava kala ve uditile ngahelipi ondjabi oyo hava pewa?
18 Ovapiya vaJehova mounyuni aushe otava dulu okupopya kombinga yondjabi iwa oyo e va pa. Pashihopaenenwa, Bianca wokoGermany okwa ti: “Itandi mane okupandula Jehova omolwekwafo olo a pange eshi nda li ndi na oisho ihapu nokwa kala alushe pamwe naame. Mounyuni omwa nyata nomwa kolokosha. Ashike eshi handi ehene popepi elela naJehova, ohandi kala ndi udite nda amenwa momaoko aye. Eshi handi ningi omaliyambo omolwaye, oha nangeke nge noupuna lwomafele.”
19 Natango, natu ka taleni koshihopaenenwa shomumwameme Paula wokoCanada oo e na omido 70 nokwa ngabekwa komukifi oo wa kuma ekipa lombuda hau ifanwa spina bifida. Okwa ti: “Nonande ihandi dulu okweenda, osho inashi hala kutya oukalele wange owa ngabekwa. Ohandi ningi eenghendabala ndi udife meenghedi da yooloka fana, ngaashi okuudifa mongodi nosho yo okuyandja oundombwedi wohangelela. Opo ndi dule okulitwa omukumo, ohandi kala ndi na okambo ke na omishangwa nosho yo omadiladilo a dja moishangomwa yetu, oo handi dulu okulesha efimbo nefimbo. Okambo oko ohandi ka ifana ‘Okambo kange kexupifo.’ Etekomukumo olopokafimbo ngeenge otwa kala hatu yandje elitulemo komaudaneko aJehova. Jehova ohe tu kwafele alushe kashi na nee mbudi kutya otu li meenghalo da tya ngahelipi.” Otashi dulika onghalo yoye ya yooloka ko kwaayo yaBianca naPaula. Ashike oto dulu okudiladila kunghee Jehova e ku nangeka noupuna nanghee apa vamwe ondjabi. Kashi hafifa tuu okukaleka momadiladilo nghee Jehova te ku pe ondjabi paife nanghee teke ku pa ondjabi monakwiiwa!
20. Oshike twa teelela nodjuulufi ngeenge otwa twikile okulongela Jehova nomutima aushe?
20 Ino dimbwa kutya omailikano oye taa di komutima nokupopya wa manguluka naKalunga oshi na “ondjabi inene.” Oto dulu okukala noushili kutya shimha wa ‘wanifa ehalo laKalunga, oto ka pewa eshi we shi udanekelwa.’ (Heb. 10:35, 36) Onghee hano, natu twikileni okupameka eitavelo letu nokulongela Jehova nomutima aushe, tu na elineekelo kutya Jehova ote ke tu pa ondjabi. — Lesha Ovakolossi 3:23, 24.


text:
ETUKULWA 14
Ohatu yambidida noudiinini epangelo laKalunga olo alike
1, 2. (a) Efinamhango lilipi tali longo kovashikuli vaJesus fiyo okunena? (b) Ovatondi ova kendabala shi fike peni okuxulifa po oshiwana shaKalunga, noshidjemo osha li shike?
ESHI Jesus a li ta hokololifwa kuPilatus, oo a li omupanguli munenenene muJudea, okwa li e mu nyamukula ehe na oumbada nokwa tumbula efinamhango olo tali longo kovashikuli vaye fiyo okunena, a ti: “Ouhamba wange kau fi womounyuni ou; ouhamba wange ngeno womounyuni ou, ovapiya vange ngeno va lwa, ndi ha yandjwe kOvajuda. Ndelenee pamha ouhamba wange kau fi [waamu].” (Joh. 18:36) Nonande Pilatus okwa li a dipaifa Jesus, ka li lela a pondola sha, molwaashi Jesus okwa li a nyumunwa konima yomafiku onhumba. Ovapangeli vaRoma, osho sha li shinaenghono pefimbo opo, ova li tava kendabala okuxulifa po eongalo lopaKriste, ashike inava pondola. Ovakriste ova kala nokutandavelifa etumwalaka lOuhamba keshe pamwe. — Kol. 1:23.
2 Konima eshi Ouhamba wa dikwa po mo 1914, omapangelo amwe omanaenghono mondjokonona okwa kala taa kendabala okuxulifa po oshiwana shaKalunga. Ashike kape na nande olimwe la dula oku shi xulifa po. Eengudu dopapolotika nosho yo omapangelo mahapu okwa kala taa fininike oshiwana shaKalunga shi kufe ombinga moinima yopapolotika ile moita, ashike inaa pondola sha. Kunena, ovapangelwa vOuhamba waKalunga konyala ove li moiwana aishe kombada yedu. Ndele nande ongaho, otwa hangana tu li oumwainafana womounyuni aushe, noihatu kufa nande ombinga moinima yopapolotika younyuni ou. Oukumwe wetu otau yandje oumbangi wa yela kutya Ouhamba waKalunga otau pangele nonokutya Jesus Kristus e li Ohamba yao ota twikile okuwilika, okukoshola nokwaamena ovapangelwa vaye. Tala kunghee a kala te shi ningi. Didilika yo nghee a kala ta kwafele ovashikuli vaye va findane meemhangu di na sha nokupopila omufika wavo wokukala vehe ‘fi oshitukulwa shounyuni ou,’ nokungaho, otashi ka pameka eitavelo loye. — Joh. 17:14.
Omhata i na sha nokuhakufa ombinga moinima yopapolotika
3, 4. (a) Oiningwanima ilipi ya li ya ningwa konima eshi Ouhamba wa dikwa po? (b) Mbela oshiwana shaKalunga osha kala shi udite ko ashishe osho sha kwatelwa mo mokuhakufa ombinga moinima yopapolotika? Shi yelifa.
3 Konima eshi Ouhamba wa dikwa po, meulu omwa li mwa tukuluka olwoodi ndele Satana ta umbilwa kombada yedu. (Lesha Ehololo 12:7-10, 12.) Kombada yedu nako okwa li yo kwa tukuluka oita oyo ya li ya yeleka etokolotoko lovapiya vaKalunga. Ova li va tokola okushikula oshihopaenenwa shaJesus nokukala vehe fi oshitukulwa shounyuni. Ashike potete kava li naanaa ve shii kutya otashi pula eenghendabala di fike peni opo va diinine omufika wavo wokuhakufa ombinga moinima aishe yopapolotika.
4 Pashihopaenenwa, Embo eti-6 lo-Millennial Dawn, * Omumwatate ta kwatwa po molwoilonga yokuudifa olo la li la nyanyangidwa mo 1904, ola li la ladipika Ovakriste va henuke okukufa ombinga moita. Ola yandjele yo eetepo kutya ngeenge Omukriste okwa fininikwa a ye moita, na dimine ashike okulonga oilonga oyo inai kwatela mo okulwa. Nongeenge okwa tuminwa kolwoodi shihe li pahalo laye, na kendabale aha dipae nande omunhu. Omumwatate Herbert Senior wokoBritania, oo a ninginifwa mo 1905, okwa li a popya kombinga yoshinima osho a ti: “Ovamwatate ova li va lyalyakana, molwaashi kava li naanaa ve udite ko kutya osha puka okuya moukwaita nelalakano lokulonga oilonga oyo inai kwatela mo okulwa.”
5. Oshungonangelo ye 1 Septemba 1915 oya li ya kwafela ngahelipi ovamwatate va ude ko nawa kutya oshike sha kwatelwa mokuhakufa ombinga moita?
5 Oshungonangelo yOshiingilisha ye 1 Septemba 1915 oya li ya yandja ouyelele kombinga yoshinima osho. Oya li ya popya shi na sha neetepo olo la yandjelwe membo Studies in the Scriptures, ya ti: “Katu shii naanaa ngeenge okudimina okuya moukwaita nelalakano loku ka longa oilonga oyo inai kwatela mo okulwa otashi nyono po omifikamhango dopaKriste.” Ndele ongahelipi ngeenge Omukriste okwa lombwelwa kutya ota yashwa ngeenge ina hala okudjala oikutu youkwaita ile okuya moukwaita? Oshungonangelo oyo oya tile: “Mbela shilipi tashi ka kala shi li xwepo momadipao aa opavali, okuyashwa molwaashi u li omudiinini noho dulika komulandu oo wa tulilwa po ovanhu kOhamba yOmbili ile okuyashelwa moita eshi to longele eehamba dokombada yedu nokuyambidida oilonga yado oyo i li omhinge nomahongo Ohamba yetu yomeulu? Shi na sha nomafyo oo opavali, fye ohatu ka hoolola po okufya molwaashi tu li ovadiinini kOhamba yetu yomeulu.” Ndele nande ongaho, oshitukulwa shOshungonangelo oyo osha li sha xula netumbulo tali ti: “Itatu ti kutya osho osho nashi ningwe. Ndele ohatu popi ashike etaleko letu.”
6. Oshike we lihonga moshihopaenenwa shomumwatate Herbert Senior?
6 Ovamwatate vamwe ova li ve udite filufilu kutya osha puka okuyambidida etangakwaita, nova li ve lilongekida okutaalela oilanduliko yokwaanya okuyambidida oita kutya nee omonghedi ilipi. Omumwatate Herbert Senior, oo a popiwa metetekelo, okwa ti: “Ngha li ndi wete pe na eyooloko pokati kokuyelula moshikepa oikuti [oilonga oyo inai kwatela mo okulwa] nokutula oikuti oyo kondjebo u umbe.” (Luk. 16:10) Omumwatate oo okwa li a tulwa modolongo omolwokwaanya okuya moukwaita. Ye novamwatate vamwe vane ova li vamwe vomovanhu 16 ovo va li va anya okuya moita. Vamwe ova li va dja momalongelokalunga amwe e lili. Aveshe ovo 16 ova li modolongo yaRichmond moBritania oule wefimbo lonhumba. Pomhito imwe, omumwatate Herbert navakwao ova li va twalwa noshikepa meholeko konhele oko kwa li taku lwilwa muFransa, opo ngeno va ka dipawe. Ova li va tulwa momukweyo komesho yovakwaita opo ngeno va yashwe, ashike inava yashwa vali. Ponhele yaasho, ova li va tokolelwa eedula omulongo modolongo.
7. Oshiwana shaKalunga osha li sha uda ko shike eshi Oita
7 Eshi Oita Itivali yOunyuni ya hovela, oshiwana shaKalunga ashishe osha li shi udite ko filufilu kutya oshike sha kwatelwa mo mokuhakufa ombinga moinima yopapolotika nonokutya oshike shi na okuninga ngeenge osha hala okushikula oshihopaenenwa shaJesus. (Mat. 26:51-53; Joh. 17:14-16; 1 Pet. 2:21) Pashihopaenwa, mOshungonangelo yOshiingilisha ye 1 Novemba 1939 omwa li oshitukulwa shididilikwedi shi na oshipalanyole “Okuhenombinga,” osho sha ti: “Efinamhango olo li na okutulwa moilonga kovanhu ovo va ninga ehangano naJehova ololo kutya kave na okukufa nandenande ombinga moita oyo i li pokati koiwana.” Omumwatate Simon Kraker, oo lwanima a ka longela keembelewa detu da kula koBrooklyn, moNew York, okwa popya shi na sha noshitukulwa osho a ti: “Onda li nde lihonga kutya oshiwana shaKalunga oshi na okukala tashi pange ombili nakeshe umwe, kutya nee opefimbo loita.” Eendja dopamhepo odo oda li da yandjwa pefimbo noda li da kwafela oshiwana shaKalunga shi lilongekidile omapataneko oo inashi shakeneka nale e na sha noudiinini washo kOuhamba.
“Omulonga” oo tau faneke omahepeko
8, 9. Exunganeko lomuyapostoli Johannes ola li la wanifwa ngahelipi?
8 Omuyapostoli Johannes okwa li a xunganeka kutya konima yokudikwa po kwOuhamba mo 1914, ongadu, Satana Ondiaboli, oya li tai ka kendabala okuxulifa po aveshe ovo tava yambidida Ouhamba waKalunga, moku va pombela omulonga wopafaneko, oo tau faneke omapataneko. * (Lesha Ehololo 12:9, 15.) Exunganeko olo ola li la wanifwa ngahelipi? Okudja mo 1920 nasha okuyuka komesho, oshiwana shaKalunga osha kala tashi patanekwa neenghono. Ngaashi ashike sha li sha ningilwa ovamwatate vahapu ovo va li muAmerika lokOlundume pefimbo lOita Itivali yOunyuni, omumwatate Kraker naye okwa li a tulwa modolongo omolwoudiinini waye kOuhamba waKalunga. Ovanhu ovo va li va tulwa meedolongo mOilongo ya Hangana pefimbo loita molwaashi va anya okuya moita eepersenda di dulife po 66 ova li Eendombwedi daJehova.
9 Ondiaboli novashikuli vayo ova li va halelela okuteya po oudiinini wovapangelwa vOuhamba, kashi na nee mbudi kutya omoshilongo shilipi. MuAfrica, Europa nomOilongo ya Hangana, ovamwatate ova li va twalwa keemhangu nokutulwa momitumba. Molwaashi ova li va tokola okuhakufa ombinga moita, ova li va dengwa nokweehamekwa nokutulwa meedolongo. Oshiwana shaKalunga osha li sha hepekwa neenghono muNdowishi molwaashi kasha li sha hala okusaluta Hitler ile okuya moita. Otaku tiwa kutya 6 000 lwaapo ova li va tulwa modolongo pefimbo lepangelo loNazi. Eendombwedi di dulife pe 1 600, domuNdowishi naado dihe fi damo, oda li da fila momake ovahepeki. Ndele nande ongaho, Ondiaboli kaya li ya dula eenghono oshiwana shaKalunga. — Mark. 8:34, 35.
‘Edu’ ola pona po omeva “omulongo”
10. ‘Edu’ otali faneke shike, nongahelipi la li la amena oshiwana shaKalunga?
10 Ehololo ola ti kutya ‘edu,’ olo tali faneke ovanhu vomounyuni ovo ve na ondjele, otali ka pona po omeva “omulonga” womahepeko, oo a taalela oshiwana shaKalunga. Ongahelipi oshitukulwa shexunganeko olo sha kala tashi wanifwa? Momukokomoko womido omilongo okudja pOita Itivali yOunyuni, ‘edu’ ola kala tali amene ovo hava yambidida noudiinini Ouhamba wopaMessias. (Lesha Ehololo 12:16.) Pashihopaenenwa, eemhangu dihapu dopombada oda kala tadi popile oufemba wEendombwedi daJehova u na sha nokuhakufa ombinga moita nosho yo moinima oyo tai xumifa komesho omhepo youkwashiwana. Paife natu ka konakoneni omafindano a fimanenena oo Jehova a pa oshiwana shaye meemhangu di na sha nokupopila omufika washo wokuhakufa ombinga moita. — Eps. 68:21.
11, 12. Omumwatate Sicurella naThlimmenos ova li va taalela eshongo lilipi, noshidjemo osha li shike?
11 Oilongo ya Hangana. Anthony Sicurella novamwaina vatano ova tekulwa kovadali vavo ovo va li Eendombwedi. Anthony okwa li a ninginifwa e na omido 15. Eshi a wanifa omido 21, okwa li a ka shiivifila oshikondo shokukuta ovanhu moukwaita kutya ye oku li omukalele welongelokalunga. Konima yomido mbali, mo 1950, okwa li a tula mo eindilo a talike ko kutya oku li umwe womwaavo ihava kufa ombinga moita omolweliudo lavo. Nonande ombelewa yokuninga omapekapeko yomoshitukulwalongo kaya li i wete pe na oupyakadi, Oshikondo shOuyuki kasha li sha dimina eindilo laye. Oshinima osho osha kala tashi ungaungwa nasho komhangu yopedu, fiyo sha twalwa kOmhangu yoPombadambada, oyo ya ka popila Anthony. Etokolo olo ola li la etela yo ouwa ovakwashiwana vakwao vomOilongo ya Hangana ovo va li yo va anya okukufa ombinga moita omolweliudo lavo.
12 Greka. Mo 1983, Iakovos Thlimmenos okwa li a pewa oushima nokutokolelwa odolongo molwaashi ka li a hala okudjala oikutu youkwaita. Eshi a dja modolongo, okwa li a ninga eindilo loilonga yokukala omuvaluli woimaliwa, ashike eindilo laye kala li la tambulwa ko molwaashi okwa li taku tiwa okwa longa omunyonena. Oshinima osho okwa li e shi twala komhangu yaGreka, ashike ka li a popilwa, opo nee okwe shi twala vali kOmhangu yOufemba wOmunhu yaEuropa (ECHR). Mo 2000, Omutumba woPombada wo-ECHR, oo wa li u na ovapanguli 17, owa li wa popila omumwatate oo, netokolo olo ola li la etela yo ouwa ovo va li tava ungaungwa navo nonhondo. Fimbo etokolo olo inali ningwa, ovamwatate vomuGreka ve dulife po 3 500 ova li va talwa ko va longa ominyonena molwaashi va li va tulwa modolongo omolwokuhakufa ombinga moita. Ndele konima yetokolo olo, muGreka omwa li mwa totwa omhango opo ovamwatate ovo vaha talike ko vali ve li ovalongi vominyonena. Kakele kaasho, omido dinini da pita opa li pa totwa omhango oyo ya pitika ovakwashiwana aveshe vomuGreka va kale tava dulu okuhoolola oilonga imwe yopashiwana ngeenge inava hala okuya moukwaita, naashi Ekotamhango laGreka la pepalekwa, omhango oyo oya li ya kwatelwa mo.
13, 14. Oilihongomwa ilipi hatu dulu okulihonga moibofa yopamhangu oyo ya li ya kwatela mo Ivailo Stefanov nosho yo Vahan Bayatyan?
13 Bulgaria. Ivailo Stefanov okwa a li a pulwa a ye moukwaita mo 1994, eshi a li e na omido 19. Ashike okwa li a anya okuya moukwaita ile okulonga oilonga oyo inai kwatela mo okulwa, ndele oi kwetelwe komesho kovakwaita. Okwa li a tokolelwa odolongo yodula netata, ashike okwa li a tula mo eindilotalululo pakanghameno loufemba waye wokukala iha kufa ombinga moita omolweliudo. Oshibofa osho hauxuuninwa osha li sha undulilwa ko-ECHR. Mo 2001, ofimbo oshibofa osho inashi konakonwa ko-ECHR, omumwatate Stefanov okwa li a pewa enyamukulo liwa li na sha neindilo laye. Epangelo laBulgaria kala li ashike la ekelashi oshibofa shaye, ndele ola li yo la pa ovakwashiwana aveshe oufemba wokuhoolola okulonga oilonga imwe yopashiwana ngeenge inava hala okuya moukwaita. *
14 Armenia. Mo 2001, Vahan Bayatyan okwa li a wanifa omido odo omunhu ha kala a teelelwa a ye moukwaita. * Ndele okwa li a anya okuya moukwaita omolweliudo laye. Oshinima osho okwa li e shi twala keemhangu domoshilongo, ndele kape na nande oimwe ye mu popila. Okwa li a pewa ehandukilo muSeptemba 2002 lokukala modolongo oule womido mbali netata, ndele okwa kala mo ashike eemwedi omulongo netata. Eshi a dja mo, okwa pula o-ECHR i talulule oshibofa shaye. Ndele mo 27 Oktoba 2009 Omhangu oyo oya li ye mu pa oushima. Omolwetokolo olo, ovamwatate vomuArmenia, ovo va li monghalo ya faafana, ova li tava monika va fa vehe na apa tava henukile. Ndele Omutumba woPombada wo-ECHR owa li wa talulula etokolo olo. Mo 7 Juli 2011, Omhangu oyo oya li ya popila Vahan Bayatyan. Eshi osho sha li oshikando shotete o-ECHR ya dimina kutya oufemba wovanhu ovo ihava kufa ombinga moita omolweliudo nomolweitavelo lavo owa pumbwa okwaamenwa pakanghameno loufemba wokukala nemanguluko lokupopya, nowokukala metokumwe neliudo ile nelongelokalunga lavo. Kungaho, etokolo olo ola li la popila oufemba wEendombwedi nowovanhu omamiliyona omafele ovo va li moilongo oyo i li koshi yOngongahangano yaEuropa. *
Okuhenuka omhepo youkwashiwana
15. Omolwashike oshiwana shaKalunga ihashi kufa ombinga moinima oyo tai xumifa komesho omhepo youkwashiwana?
15 Oshiwana shaJehova ohashi kala alushe shidiinini kOuhamba wopaMessias nomolwaasho ihashi kufa ombinga moita nosho yo moinima oyo tai xumifa komesho omhepo youkwashiwana. Eshi Oita Itivali yOunyuni ya hovela, omhepo youkwashiwana oya li ye lihanena mounyuni aushe. Ovakwashiwana vomoilongo ihapu ova kala hava pulwa va ninge eano lokukala ovadiinini koshilongo shavo, va imbe eimbilo lopashiwana ile va salutile epandela loshilongo. Ashike fye otwe liyandjela Jehova nomutima aushe. (Ex. 20:4, 5) Omolwomufika oo wopaKriste, oshiwana shaJehova osha kala tashi hepekwa neenghono. Ndele nande ongaho, natango Jehova okwa kala ta longifa ‘edu’ li pone po omapataneko onhumba, oku shi popya pafaneko. Didilika nghee Jehova a longifa Kristus opo e tu pe omafindano amwe a fimanenena moshinima eshi. — Eps. 3:9.
16, 17. Lillian naWilliam Gobitas ova li va taalela eshongo lilipi, nowe lihonga mo shike moshibofa shi na sha navo?
16 Oilongo ya Hangana. Mo 1940, Omhangu yoPombadambada yomOilongo ya Hangana oya li ya pa oushima Eendombwedi daJehova moshibofa osho sha li pokati koMinersville School District nooGobitis. Lillian Gobitas, * womido 12, nomumwainamati William, womido 10, ova li ovadiinini kuJehova nomolwaasho ova li va anya filufilu okusalutila epandela ile okuninga eano lokukala ovadiinini koshilongo, naasho osha li she va tefa mo mofikola. Omhangu yoPombadambada eshi ya talulula oshibofa osho, oya li ya popila ofikola, molwaashi kutya oya katuka metwokumwe nekotamhango nokungaho oya li vati tai xumifa komesho “oukumwe woshiwana.” Etokolo olo lopamhangu ola li la ningifa omahepeko a lunde pombada. Ounona vahapu vEendombwedi ova li va tewa mo meefikola, novamwatate ova li va kanifa oilonga yavo yokulikongela omboloto navahapu ova li va hepekwa mokuponokelwa nonyanya kovatondi. Embo The Lustre of Our Country ola ti: “Eshi Eendombwedi da li tadi hepekwa okudja mo 1941 fiyo 1943, oo omahepeko manenenene mondjokonona yaAmerika mefelemudo eti-20 a ningwa omolwoutondwe welongelokalunga.”
17 Ovatondi vaKalunga kava li lela va pondola sha. Mo 1943, Omhangu yoPombadambada oya li ya ungaunga noshibofa shimwe vali sha yukila kwaasho shooGobitas, osho osha li pokati ko-West Virginia State Board of Education naBarnette. Pomhito oyo, Omhangu oyo oya li ya popila Eendombwedi daJehova. Osho osha li oshikando shotete Omhangu oyo ya lundulula etokolo layo meni lefimbo lixupi. Konima eshi kwa ningwa etokolo olo, omahepeko oo a li haa ningilwa ovapiya vaJehova moipafi okwa li a shuna lela pedu. Nokudja opo, oufemba wovakwashiwana aveshe mOilongo ya Hangana owa kala wa fimanekwa.
18, 19. Pablo Barros okwa ti kutya oshike sha li she mu kwafela a kale a pama, nongahelipi hatu dulu okushikula oshihopaenenwa shaye?
18 Argentina. Pablo Barros, fimbo a li e nomido 8, naHugo Barros, fimbo a li e nomido 7, ova li va tewa mofikola mo 1976 eshi va anya okusalutila epandela. Efiku limwe, omukulunhufikola womukainhu okwa li a undula Pablo noku mu denga momutwe. Okwa li a lombwela Pablo naHugo va fyaale po konima eshi ofikola ya dimbuka oule wovili, nokwa li e va fininika va kufe ombinga moinima oyo tai xumifa komesho omhepo youkwashiwana. Pablo okwa li a popya shi na sha nonghalo oyo a ti: “Ngeno kapa li ekwafo laJehova, ngeno inandi dula okukanyatela oudiinini wange eshi nda li handi yelekwa.”
19 Eshi oshinima osho sha twalwa komhangu, omupanguli okwa li a popila etokolo lofikola lokuta mofikola Pablo naHugo. Ndele oshibofa osho osha li sha talululwa kOmhangu yoPombadambada yomoArgentina. Mo 1979, Omhangu oyo kaya li ya popila etokolo lomhangu yopedu; oya ti: “Ehandukilo olo [lokuta mo ounona mofikola] oli li omhinge noufemba wokulihonga (Okatendo 14 kekotamhango) nosho yo oshinakuwanifwa shEpangelo shokushilipaleka kutya ounona ova mona ehongo lopetameko (Okatendo 5).” Ounona vEendombwedi 1 000 lwaapo ova li va mona ouwa omolwetokolo olo. Vamwe inava tewa mo vali mofikola navakwao ova li va shunifwa meefikola, ngaashi Pablo naHugo.
20, 21. Ongahelipi oshibofa osho sha li sha kwatela mo Roel naEmily Embralinag tashi pameke eitavelo loye?
20 Filipine. Mo 1990, Roel Embralinag, * oo a li e na omido 9 nosho yo omumwainakadona Emily, womido 10, ova li va tewa mofikola pamwe navakwao vEendombwedi 66 lwaapo molwaashi va li inava salutila epandela. Leonardo, xe yaRoel naEmily, okwa li a ya a ka popye nelelo lofikola kombinga yoshinima osho, ashike inashi kwafa sha. Eshi onghalo ya naipala, Leonardo okwa ninga eindilo opo oshinima osho shi talululwe kOmhangu yoPombadambada, nonande ka li e na oimaliwa nosho yo hahende woku mu kalela po. Oukwaneumbo oo owa li wa ilikana kuJehova wa mana mo opo e u pe ewiliko. Lwopokati opo, ounona ova kala tava yolwa nokushekwa. Leonardo okwa li ta diladila kutya ke na fiku a findane moshibofa osho molwaashi ka li e nowino washa woinima yopamhangu.
21 Lwanima, oukwaneumbo oo owa li wa kalelwa po kuFelino Ganal, hahende oo a li ha longele nale ehangano lovashiivimhango la shiivika nawa moshilongo. Pefimbo loshibofa osho, Felino Ganal okwa li a fiya po oilonga yaye ndele ta ningi Ondombwedi yaJehova. Oshibofa osho osha li sha ya kOmhangu yoPombadambada, noya li ya popila omufika wEendombwedi nokuyandja elombwelo ounona va shunifwe mofikola. Natango, aveshe ovo va li va hala okunyona po oudiinini woshiwana shaKalunga kava li va pondola.
Okuhenombinga kwetu ohaku xumifa komesho oukumwe
22, 23. (a) Omolwashike hatu findana moibofa ihapu yopamhangu ya kwata moiti? (b) Oumwainafana wetu womounyuni aushe nombili oyo tu na otai yandje oumbangi ulipi?
22 Omolwashike ovapiya vaJehova hava findana moibofa ihapu yapamhangu ya kwata moiti? Ihatu heke ile tu likumbe vamwe okupitila mopolotika. Ndele nande ongaho, otwa kala hatu popilwa kovapanguli ovo vehe na onhondo, nokungaho ova kala tave tu amene komaponokelo a kwata moiti ovapataneki vetu. Kakele kaasho, omatokolo oo okwa kala oihopaenenwa iwa i na sha nanghee oibofa yoludi olo i na okuungaungwa nayo. Nopehe na omalimbililo, Kristus okwa kala te tu kwafele opo tu findane moibofa oyo. (Lesha Ehololo 6:2.) Ndele omolwashike hatu twalifa oikoya oyo keemhangu? Ihatu shi ningi molwaashi ngeno twa hala okutotifa po omilandu dipe dopaveta. Ndele elalakano letu okushilipaleka kutya ohatu twikile okuwanifa po oilonga oyo twa pewa kOhamba yetu Jesus Kristus nopehe na omaimbo asha. — Oil. 4:29.
23 Ofimbo ovanhu mounyuni va tukaulwa kopolotika nokoutondwe, Ohamba yetu tai pangele, Jesus Kristus, oya kala tai yambidida eenghendabala dovashikuli vayo mounyuni aushe opo va kaleke po omufika wavo wokuhakufa ombinga moinima yopapolotika. Eenghendabala daSatana doku tu tukaula noku tu finda inadi pondola. Ouhamba owa ongela ovanhu omamiliyona ovo “itave lilongo vali oukwaita.” Oumwainafana wetu womounyuni aushe nosho yo ombili oyo i li mokati ketu oi li oshikumwifilonga notai yandje oumbangi uhe fi okupatanekwa kutya Ouhamba waKalunga otau pangele. — Jes. 2:4.
^ okat. 4 Embo olo ola li yo hali ifanwa The New Creation. Lwanima omambo o-Millennial Dawn okwa kala haa ifanwa Studies in the Scriptures.
^ okat. 8 Ngeenge owa hala ouyelele muhapu u na sha nexunganeko olo, tala embo Revelation—Its Grand Climax At Hand!, etukulwa 27, epandja 184-186.
^ okat. 13 Epangelo laBulgaria ola li yo la pumbwa okupitika ovanhu ovo ihava kufa ombinga moita omolweiudo lavo va longe oilonga yopashiwana oyo ihe li mewiliko letangakwaita.
^ okat. 14 Opo u mone ouyelele we lixwapo, tala Oshungonangelo yOshiingilisha ye 1 Novemba 2012, epandja 29-31.
^ okat. 14 Momukokomoko womido 20, epangelo laArmenia ola li la tula modolongo Eendombwedi dovanyasha di dulife po 450. Ondombwedi yaxuuninwa yomEendombwedi odo oya li ya mangululwa mo muNovemba 2013.
^ okat. 16 Ofani youkwaneumbo oo oya li ya shangwa papuko mepeko lomhangu.
^ okat. 20 Ofani youkwaneumbo oo oya li ya shangwa papuko mepeko lomhangu, ya shangwa Ebralinag.


text:
‘Tu lombwela: onaini hano eshi tashi ka ningwa?’
‘Edidiliko lokuuya kwoye nolexulilo lefimbo lounyuni olilipi?’ — MAT. 24:3.
1. Ngaashi ovayapostoli, otwa halelela okushiiva shike?
ESHI Jesus a li e li pokumana oukalele waye wokombada yedu, ovahongwa vaye ova li va halelela okuuda kutya onakwiiwa yavo otai ka kala ya tya ngahelipi. Onghee hano, omafiku manini fimbo ina fya, ovayapostoli vaye vane ova li ve mu pula tava ti: “Onaini hano eshi tashi ka ningwa, nedidiliko lokuuya kwoye nolexulilo lefimbo lounyuni olilipi?” (Mat. 24:3; Mark. 13:3) Jesus okwe va nyamukula ta longifa exunganeko la kwatela mo oinima ihapu olo li li muMateus etukulwa 24 neti-25. Mexunganeko olo, Jesus okwa tumbula mo oiningwanima ihapu ididilikwedi. Eendjovo daye otadi ti sha lela kufye molwaashi nafye otwa hala okushiiva kutya onakwiiwa otai ka kala ya tya ngahelipi.
2. (a) Oule womido otwa kala hatu konakona shike opo tu mone eudeko la yela? (b) Omapulo atatu elipi hatu ka kundafana?
2 Oule womido, ovapiya vaJehova ova kala tava konakona noukeka exunganeko laJesus li na sha nomafiku axuuninwa. Ova kala tava kendabala okuuda ko nawa kutya opefimbo lilipi eendjovo daJesus tadi ka wanifwa. Ndele opo tu mone nghee eudeko letu la pepalekwa, natu ka kundafaneni omapulo aa atatu: ‘Oudjuu munene’ otau hovele naini? Onaini Jesus ta ka tokola ‘eedi noikombo’? Jesus ota aluka ile ote “uya” naini? — Mat. 24:21; 25:31-33.
OUDJUU MUNENE OTAU HOVELE NAINI?
3. Otwa li tu na eudeko la tya ngahelipi monakudiwa li na sha noudjuu munene?
3 Oule womido donhumba, otwa kala hatu diladila kutya oudjuu munene owa hovela mo 1914, wa hovela nOita yOtete yOunyuni, nonokutya Jehova okwa ‘xupipika omafiku oo’ eshi oita oyo ya xula mo 1918 opo oshixupe shovavaekwa shi mone omhito yokuudifila oiwana aishe onghundana iwa. (Mat. 24:21, 22) Konima ngeenge oilonga yokuudifa oya pu, epangelo laSatana otali ka hanaunwa po. Onghee hano, otwa li hatu diladila kutya oudjuu munene owa tukulwa moitukulwa itatu: Owa li tau ka hovela (mo 1914-1918), owa li tau ka iwa moshipala (okudja 1918 okuyuka komesho) nosho yo kutya owa li tau ka xula puHarmagedon.
4. Ouyelele ulipi we tu kwafela tu ude ko nawa exunganeko laJesus li na sha nomafiku axuuninwa?
4 Eshi twa twikila okukonakona exunganeko laJesus, otwa ka mona kutya oshitukulwa shalo shi na sha nomafiku axuuninwa oshi na omawanifo opavali. (Mat. 24:4-22) Exunganeko olo ola li la wanifwa oshikando shotete muJudea mefelemudo lotete O.P. notali ka wanifwa vali mounyuni aushe pefimbo letu. Ouyelele wa tya ngaho owe tu kwafela tu ude ko oinima ihapu. *
5. (a) Efimbo lidjuu lilipi la li la hovela mo 1914? (b) Efimbo olo lidjuu otali tu kumwe nefimbo lilipi lomefelemudo lotete O.P.?
5 Otu shii yo kutya oshitukulwa shotete shoudjuu munene inashi hovela mo 1914. Omolwashike hatu tile ngaho? Omolwaashi exunganeko lOmbibeli otali ulike kutya oudjuu munene otau hovele nokuponokelwa kwomalongelokalunga oipupulu ndele hanoita pokati koiwana. Onghee hano, oita oyo ya hovela mo 1914 kaya li ehovelo loudjuu munene, ndele “ehovelo lefeto lokudala.” (Mat. 24:8) ‘Efeto lokudala’ la tya ngaho otali tu kumwe naasho sha li sha ningwa muJerusalem nomuJudea okudja 33 O.P. fiyo 66 O.P.
6. Oshike tashi ka kala ehovelo loudjuu munene?
6 Oshike tashi ka ulika kutya oudjuu munene owa hovela? Jesus okwa xunganeka ta ti: “Ngenge tamu mono oixuna yehanauno, ya popiwa komuprofeti Daniel, i li ofika ponhele iyapuki – omuleshi ne shi didilike – opo nee aveshe ovo ve li muJudea, nava ye onhapo keemhunda.” (Mat. 24:15, 16) Exunganeko olo ola li la wanifwa oshikando shotete mo 66 O.P. eshi “oixuna yehanauno,” oyo tai faneke etangakwaita laRoma, ya li “i li ofika ponhele iyapuki,” eshi la ponokela Jerusalem notembeli yasho (oyo ya li ya talika ko i li onhele iyapuki kOvajuda). Mewanifo laxuuninwa, oixuna yehanauno otai ka kala “ofika” ponhele iyapuki eshi Oiwana ya Hangana (“oixuna yehanauno” yokunena) tai ka ponokela Oukwakriste (oo wa talika ko uyapuki kwaavo have liti Ovakriste) nosho yo oshixupe ashishe shaBabilon Shinene. Eponokelo olo ola hokololwa yo mEhololo 17:16-18. Oshiningwanima osho osho tashi ka kala ehovelo loudjuu munene.
7. (a) Ongahelipi “ombelela,” ile tu tye, eemwenyo da li da xupifwa mefelemudo lotete? (b) Oshike twa teelela shi ka ningwe monakwiiwa?
7 Jesus okwa xunganeka yo ta ti: “Omafiku enya otaa xupipikwa.” Mewanifo lotete, osho osha li sha ningwa mo 66 O.P. eshi etangakwaita laRoma la ‘xupipika’ eponokelo lalo. Opo nee, Ovakriste ovavaekwa vomuJerusalem nomuJudea ova li va ya onhapo opo va xupife “ombelela” yavo, ile tu tye, eemwenyo davo. (Lesha Mateus 24:22; Mal. 3:17) Ndele mbela oshike twa teelela shi ka ningwe poudjuu munene oo tau ke uya? Jehova ota ka ‘xupipika’ efimbo olo Oiwana ya Hangana tai ka ponokela omalongelokalunga oipupulu, opo elongelokalunga lashili liha hanaunwe po pamwe nao. Onghee hano, osha yela kutya oshiwana shaKalunga otashi ka xupifwa.
8. (a) Oiningwanima ilipi tai ka ningwa konima eshi oshitukulwa shotete shoudjuu munene sha pita? (b) Onaini oshixupe shovavaekwa 144 000 tashi ka pewa ondjabi yasho yokuya meulu? (Tala oitwa yopexulilo.)
8 Oshike tashi ka ningwa po konima eshi oshitukulwa shotete shoudjuu munene sha pita? Eendjovo daJesus otadi ulike kutya otapa ka pita efimbo lonhumba olo tali ka twala fiyo opuHarmagedon. Ndele mbela oiningwanima ilipi tai ka ningwa pefimbo olo? Enyamukulo lepulo olo otali hangwa muHesekiel 38:14-16 nosho yo muMateus 24:29-31. (Lesha.) * Konima yaasho, otaku ka shikula Harmagedon, oshitukulwa shaxuuninwa shoudjuu munene, osho tashi tu kumwe nehanauno laJerusalem lomo 70 O.P. (Mal. 4:1) Oudjuu munene otau ka kala oshiningwanima she likalekelwa, osho inashi kala ko nande onale okudja ‘kehovelo lounyuni.’ (Mat. 24:21) Konima yaHarmagedon, Epangelo laKristus lOmido Eyovi otali ka hovela.
9. Exunganeko laJesus li na sha noudjuu munene ola kuma ngahelipi oshiwana shaJehova?
9 Exunganeko olo li na sha noudjuu munene otali tu pameke. Omolwashike mbela? Omolwaashi otali tu shilipaleke kutya kashi na nee mbudi kutya ohatu ka shakeneka omaupyakadi e fike peni, oshiwana shaJehova shi li ongudu otashi ka pita mo moudjuu munene. (Eh. 7:9, 14) Komesho yaaishe, otwa hafa eshi puHarmagedon Jehova ta ka tumbalekifa ounamapangelo waye nota ka yapulifa edina laye liyapuki. — Eps. 83:18, NW; Hes. 38:23, NW.
ONAINI JESUS TA KA TOKOLA EEDI NOIKOMBO?
10. Nale otwa li tu na eudeko lilipi li na sha nefimbo opo ovo ve li ngaashi eedi noikombo tava ka tokolwa?
10 Paife natu ka konakone shi na sha nefimbo opo oshitukulwa shimwe vali shexunganeko laJesus tashi ka ningwa, efaneko li nasha nokutokola eedi noikombo. (Mat. 25:31-46) Nale, otwa li hatu diladila kutya okutokolwa kwovanhu ve li eedi ile oikombo otaku ningwa momukokomoko womafiku axuuninwa, okudja mo 1914 okuyuka komesho. Otwa li yo twa fika pexulifodiladilo kutya ovo inava hala okutambula ko etumwalaka lOuhamba nosho yo ovo tava fi ofimbo oudjuu munene inau hovela otava fi ve li oikombo, sha hala okutya, vehe na eteelelo lenyumuko.
11. Omolwashike hatu tile kutya okutokolwa kwovanhu ve li eedi ile oikombo inaku hovela mo 1914?
11 Mo 1990 nasha, mOshungonangelo omwa li mwa kundafanwa vali Mateus 25:31, oo ta ti: “Omona wOmunhu eshi te uya moshinge shaye novaengeli vayapuki aveshe pamwe naye, opo nee ota kala omutumba kolukalwapangelo loshinge shaye.” Otwa didilika kutya Jesus okwa ninga Ohamba yOuhamba waKalunga mo 1914, ashike ina “kala omutumba kolukalwapangelo loshinge shaye” e li Omutokoli ‘woiwana aishe.’ (Mat. 25:32; yelekanifa naDaniel 7:13) Ndele efaneko li na sha needi noikombo otali hokolola unene Jesus e li Omutokoli. (Lesha Mateus 25:31-34, 41, 46.) Molwaashi Jesus ka li a hovela okulonga e li Omutokoli woiwana aishe mo 1914, osha yela kutya okutokola kwaye ovanhu ve li eedi ile oikombo inaku hovela momudo oo. * Hano mboli Jesus ota ka hovela okutokola ovanhu naini?
12. (a) Onaini Jesus ta ka hovela okutokola oiwana aishe? (b) Oiningwanima ilipi ya hokololwa muMateus 24:30, 31 nosho yo muMateus 25:31-33, 46?
12 Exunganeko laJesus li na sha nomafiku axuuninwa otali holola kutya ota ka hovela okutokola oiwana konima eshi omalongelokalunga oipupulu a hanaunwa po. Ngaashi sha tumbulwa mokatendo okati-8, oiningwanima imwe oyo tai ka ningwa pefimbo opo oya tumbulwa muMateus 24:30, 31. Ngeenge owa konakona eevelishe odo, oto ka mona kutya Jesus okwa xunganeka oiningwanima ya faafana naayo a tumbula mefaneko leedi noikombo. Pashihopaenenwa, Omona womunhu okwa tiwa kutya ote uya moshinge shaye nosho yo novaengeli; oiwana aishe otai ka ongelwa; ovo tava ka tokolwa ve li eedi otava ka ‘yelula omitwe davo’ molwaashi otava ka mona ‘omwenyo waalushe.’ * Ovo tava ka tokolwa ve li oikombo ‘otava ka lilaana’ eshi tava ka mona kutya otava ka ya “mokuhandukilwa kwaalushe.” — Mat. 25:31-33, 46.
13. (a) Onaini Jesus ta ka tokola ovanhu ve li ngaashi eedi ile oikombo? (b) Eudeko la tya ngaho oli na okukuma ngahelipi etaleko letu li na sha noukalele?
13 Mokutala kwaasho twa kundafana metetekelo, ohatu dulu okufika pexulifodiladilo lilipi? Jesus ota ka tokola ovanhu vomoiwana aishe ve li eedi ile oikombo eshi te ke uya poudjuu munene. Opo nee puHarmagedon, oshitukulwa shaxuuninwa shoudjuu munene, ovo va fa oikombo otava ka hanaunwa po fiyo alushe. Ndele mbela eudeko olo oli na okukuma ngahelipi etaleko letu li na sha noukalele wetu? Otali tu kwafele tu mone kutya oilonga yetu yokuudifa oya fimana shi fike peni. Ovanhu ove na natango omhito yokulundulula omadiladilo avo nokuhovela okweenda mondjila ya finana oyo tai ‘twala komwenyo,’ fiyo opehovelo loudjuu munene. (Mat. 7:13, 14) Osha yela kutya, ovanhu paife otashi dulika va ulike oikala ya fa yeedi ile yoikombo. Ashike nande ongaho, otu na okudimbuluka kutya etokolo laxuuninwa kutya oolyelye ve li eedi nosho yo kutya oolyelye ve li oikombo otali ka ningwa ashike poudjuu munene. Onghee hano, otu na etomheno liwa lokutwikila okukwafela ovanhu vahapu ngaashi tashi dulika va ude nova tambule ko etumwalaka lOuhamba.
JESUS OTA ALUKA ILE OTE UYA NAINI?
14, 15. Eevelishe nhee dilipi tadi popi shi na sha nokuuya kwaKristus monakwiiwa e li Omutokoli?
14 Mbela ouyelele oo twa mona eshi twa kala nokukonakona exunganeko laJesus otau holola kutya otwa pumbwa okupepaleka eudeko letu li na sha nefimbo opo oiningwanima imwe vali ididilikwedi tai ka ningwa? Exunganeko olo otali tu pe enyamukulo lepulo olo. Ngahelipi mbela?
15 Moshitukulwa shexunganeko laye osho shi li muMateus 24:29–25:46, Jesus okwa yandja unene elitulemo kwaasho tashi ka ningwa momafiku axuuninwa nosho yo poudjuu munene oo tau ke uya. Meevelishe odo, Jesus okwa popya lwoikando ihetatu shi na sha ‘nokuuya’ ile okwaaluka kwaye. * Okwa popya shi na sha noudjuu munene ta ti: ‘Otava ka mona Omona wOmunhu te uya kombada yoilemo.’ Okwa ti yo kutya: ‘Kamu shi shii efiku lilipi po Omwene weni te uya’ nosho yo kutya, ‘Omona wOmunhu ote uya efimbo tuu olo inamu mu teelela.’ Jesus okwa popya vali mefaneko laye li na sha needi noikombo ta ti: ‘Omona wOmunhu ote uya moshinge shaye.’ (Mat. 24:30, 42, 44; 25:31) Eevelishe adishe odo nhee, otadi ulike kokuuya kwaKristus kwomonakwiiwa eshi te ke uya e li Omutokoli. Ndele mbela eevelishe vali nhee dilipi da popya shi na sha nokuuya kwaJesus?
16. Okuuya kwaJesus okwa popiwa vali momishangwa dilipi?
16 Jesus okwa popya kombinga yomupiya omudiinini nomunaendunge ta ti: ‘Omupiya ou e nelao, omwene waye nge ta aluka ngenge te mu hange a ninga ngaha.’ Okwa popya mefaneko laye li na sha noukadona ta ti: ‘Eshi va ya va ka lande, omuhomboli okwe uya.’ Mefaneko li na sha noitalenti, Jesus okwa hokolola ta ti: ‘Eshi pa pita efimbo lile, omwene wovapiya ava okwa aluka ko.’ Mefaneko olo tuu olo, omwene waavo va pewa oitalenti okwa ti: ‘Mokwaaluka kwange ngeno nda alulilwa shange.’ (Mat. 24:46; 25:10, 19, 27) Mbela eevelishe odo otadi ulike kefimbo lilipi opo Jesus te ke uya?
17. Monakudiwa otwa li hatu diladila shike shi na sha nokuuya kwaJesus oko kwa tumbulwa muMateus 24:46?
17 Monakudiwa, otwa li twa popya moishangomwa yetu kutya eevelishe odo nhee di li mokatendo ka tetekela otadi ulike kokuuya kwaJesus mo 1918. Pashihopaenenwa, diladila keendjovo daJesus di na sha ‘nomupiya omudiinini nomunaendunge.’ (Lesha Mateus 24:45-47.) Otwa li hatu diladila kutya ‘okuuya’ kwaKristus oko kwa tumbulwa movelishe 46 otaku ulike kefimbo olo Jesus a li e uya okukonakona onghalo yopamhepo yovavaekwa mo 1918 nonokutya omupiya okwa nangekwa po mo 1919 a pashukile oinima yOmwene waye. (Mal. 3:1) Ndele eshi twa konakona vali exunganeko laJesus, otwa ka mona kutya eudeko letu li na sha nefimbo opo pa ningwa oitukulwa yonhumba yexunganeko olo ola pumbwa okupepalekwa. Omolwashike mbela?
18. Okukonakona exunganeko laJesus alishe otaku tu kwafele tu fike pexulifodiladilo lilipi shi na sha nokuuya kwaye?
18 Meevelishe odo da tetekela Mateus 24:46, oshitya ‘okuuya’ otashi ulike kefimbo olo Jesus te ke uya okutokola ovanhu pefimbo loudjuu munene. (Mat. 24:30, 42, 44) Ngaashi twa kundafana mokatendo 12, okuuya kwaJesus oko kwa tumbulwa muMateus 25:31 otaku ulike kefimbo olo tuu olo letokolo monakwiiwa. Onghee hano, ohatu dulu okufika pexulifodiladilo kutya okuuya kwaJesus okunangeka po omupiya omudiinini a pashukile oinima aishe yOmwene waye oko kwa tongwa muMateus 24:46, 47 nako otaku ka ningwa monakwiiwa pefimbo loudjuu munene. * Okukonakona exunganeko laJesus alishe otaku tu kwafele tu mone kutya okuuya kwaye oko kwa popiwa lwoikando ihetatu otaku ulike kwaashi te ke uya pefimbo letokolo, poudjuu munene.
19. Omalunduluko e na sha neudeko letu elipi twa kundafana, nomapulo elipi taa ka nyamukulwa moitukulwa tai landula?
19 Oshike twe lihonga moshitukulwa eshi? Lwopehovelo loshitukulwa eshi opa li pa pulwa omapulo atatu. Tete otwa kundafana kutya oudjuu munene inau hovela mo 1914, ndele otau ka hovela eshi Oiwana ya Hangana tai ka ponokela Babilon Shinene. Opo nee, otwa li twa kundafana kutya omolwashike hatu tile kutya Jesus ina hovela okutokola ovanhu ngaashi eedi noikombo mo 1914, ndele ote ke shi ninga poudjuu munene. Xuuninwa, otwa konakona kutya omolwashike hatu tile kutya Jesus ina nangeka po omupiya omudiinini mo 1919 a pashukile oinima yaye aishe, ndele osho otashi ka ningwa poudjuu munene. Onghee hano, omapulo aeshe atatu oo twa kundafana metetekelo otaa ulike kefimbo lomonakwiiwa, sha hala okutya, pefimbo loudjuu munene. Etaleko la tya ngaho la pepalekwa otali ka kuma ngahelipi eudeko letu lefaneko li na sha nomupiya omudiinini? Shimwe vali, ongahelipi tali ka kuma eudeko letu li na sha nomafaneko makwao aJesus oo a kala taa wanifwa pefimbo eli lexulilo? Omapulo oo a fimana otaa ka kundafanwa moitukulwa tai landula.
^ okat. 4 Okatendo 4: Opo u mone ouyelele muhapu, tala Oshungonangelo ye-1 Februali 1994, epandja 19-32 nosho yo ye-1 Mei 1999, epandja 15-27.
^ okat. 8 Okatendo 8: [2] Oshiningwanima shimwe osho sha tumbulwa meevelishe odo osho ‘okwoongelwa kwovahoololwa.’ (Mat. 24:31) Onghee hano, otashi ulike kutya ovavaekwa aveshe ovo tava hangwa kombada yedu konima eshi oshitukulwa shotete shoudjuu munene sha pita otava ka twalwa meulu lwopokati opo ofimbo oita yaHarmagedon inai hovela. Ouyelele oo owa pepaleka osho sha li sha kundafanwa momapulo a dja kovaleshi oo e li mOshungonangelo yOshiingilisha yo 15 Auguste 1990, epandja 30.
^ okat. 11 Okatendo 11: Tala Oshungonangelo ye-1 Oktoba 1995, epandja 19-29.
^ okat. 12 Okatendo 12: Tala ehokololo la pambafana naalo muLukas 21:28.
^ okat. 15 Okatendo 15: Oitya ‘okuuya’ nosho yo ‘okwaaluka’ aishe oya toloka oshityalonga shimwe shOshigreka, er′kho·mai.
^ okat. 18 Okatendo 18: Oshitya shOshigreka osho sha tolokwa “nge ta aluka” muMateus 24:46 osha dja koshityalonga shimwe ashike shOshigreka osho sha tolokwa yo ‘okuuya’ muMateus 24:30, 42, 44.